Лас-Вегас қирғинида бу смартфон эгасини асраб қолди - Terabayt.Uz\nЛас-Вегас қирғинида бу смартфон эгасини асраб қолди\nЎтган якшанба куни АҚШ нинг Лас-Вегас шаҳрида содир этилган қирғин мобайнида смартфонга теккан ўқ ўз эгасининг ҳаётини сақлаб қолди.\nМаълум бўлишича, ўша қирғиндан қочиб, такси машинасига ўтирган аёл қўлидаги пушти ранг корпусли iPhone 7 Plus флагманини ҳайдовчига кўрсатиб, айнан шу девайс унга йўналга ўқни тўхтатиб қолганини айтган. Бу тўғрида DailyMail нашри хабар тарқатган.\nАйтиш жоизки, iPhone 7 Plus флагманининг корпуси космик саноатда фойдаланиладиган алюминий металлидан тайёрланади.\nШаффоф рангли чехолдаги iPhone смартфони энди фойдаланишга яроқсиз бўлиб қолган бўлса ҳам, у ўз соҳибаси учун бир умрга қадрдон бўлиб қолганига шубҳа йўқ.\nБу биринчи маротаба эмас\nСмартфонлар бунгача ҳам ўз эгасининг ҳаётини сақлаб қолган воқеалар бўлган. Мисол учун, 2015 йилнинг декабрида яна бир чехол кийдирилган iPhone ёш йигитга томон учиб келаётган ўқни тўхтатиб қолган.\nХудди шундай воқеа Тайландда Galaxy Note 2 иштирокида, 2015 йилнинг 13 ноябрида Пражида уюштирилган теракт вақтида ҳам кузатилган.\nЛас-Вегас қирғини хусусида\n2017 йилнинг 1 октябрида содир этилган бу қирғин АҚШ тарихидаги энг йирик оммавий қотиллик сифатида қайд этилди. 64 ёшли америкалик Стивен Пэддок номаълум сабабларга кўра меҳмонхонанинг 32-қаватидан туриб мусиқа фестивалига йиғилган аҳолини ўққа тутган. Натижада, 59 киши ҳалок бўлган ва 500 нафар одам яраланган.\n#iPhone 7 Plus #кучли смартфон


Фильмда телефон рақами рухсатсиз ишлатилган Банладеш фуқароси кинематографларни судга берди\nФильмда телефон рақами рухсатсиз ишлатилган Бангладеш фуқароси кинематографларни судга берди\nБангладешда истиқомат қиладиган рикша ҳайдовчиси Ижажул Миа актёр Шакиб Хон, "Дарғалар" фильмининг режиссёр ва продюсерини судга берди, деб ёзади TJournal нашри. Гап шундаки, картина ижодкорлари Миага қарашли телефон рақамидан фильмда фойдаланган, натижада эса мухлислар унга тинимсиз қўнғироқ қилаверган ҳамда Миа оиласининг парчаланишига бир баҳя қолган.\n"Дарғалар" фильми шу йилнинг июнь ойида экранларга чиқарилган. Сюжетга кўра Шакиб Хон қаҳрамони ўзининг севгилисига телефон рақамини бериши керак эди. Кейин маълум бўлишича, худди ўша телефон рақами ҳайдовчи Ижажул Миага тегишли бўлган. Фильмдан кейин мухлислар ушбу рақамга қўнғироқ қилавериб Мига безор қилиб юборишган. Ҳатто мухлисалардан бири Мианинг яшаш манзилини аниқлаб, 500 чақирим масофа босиб уни излаб келган.\nМианинг айтишича, мазкур ҳодисадан кейнн рафиқаси ундан уйдан кетишни талаб қилган ва ажрашишлари лозимлигини айтган экан. Миа ўзининг узоқ йиллик мижозларини йўқотмаслик учун телефон рақамини алмаштирмоқчи эмас. Миа маънавий зарар учун ушбу филм ижодкорларидан 60,9 минг доллар ундирмоқчи.


ДЕВОНАНИНГ БАХТИ – Mazmun.Uz\nУ учун шу тўрт девор — дунё. Макони ҳам, ошёни ҳам шу. Ҳар эрталаб ташқарига чиқади-да, ўз дунёсини кезиб чиқади. Чарчамайди, бошқаларга ўхшаб бошқа нарсага чалғимайди. Фақат тўрт томонда тинимсиз изғийди. Нега бундай? Ўзидан бошқа ҳеч ким билмайди бунинг сабабини. Балки, ниманидир излаётгандир?\nБугун ҳам тонг саҳарда турди. Дастлаб хонасининг ҳар бир бурчагига разм солди. Каравотнинг остига қаради, тополмади, шекилли, эшикни оҳиста очиб, ташқарига чиқди. Кенг ҳовли бўйлаб одатдагидек изғий бошлади. Ҳовлидаги дарахтларга синчковлик билан термилди. Бир четда нималар билан овора бўлиб юрганларга қаради. Йўқ, ҳеч қаерда йўқ. Эслашга уринди. Олдин бўларди. Ҳар куни қўлига оларди-да… Эҳ, қанийди ўша дамлар қайтиб келса. Афсус. У шуларни элас-элас хотирларкан, аянчли жилмайиб қўйди. Ўша лаҳзалар, уни шу кўйга солган мудҳиш хотиралар қайта бош кўтарди…\nМуз йўлда кетиб боришарди. Отаси рулда, ўзи ҳам олд ўриндиққа ўтириб олган. Онаси эса орқа ўриндиқда, хаёлга берилган. Шаҳарга кетишаётганди. Кутилмаганда машина қаттиқ тормоз берди. Ёнларида келаётган машина уларни туртиб юборди.\n— Дадаси! — жон ҳолатда қичқирди онаси.\nКейин нима бўлганини аниқ эслолмайди. Кўз олдида ҳамма нарса чирпирак бўлиб айлана бошлади. Бироздан сўнг кўз олди қоронғилашди. Ҳушини йўқотди. Кўзини очганида шифохонада ётарди. Ажали етмаган экан, тирик қолди. Ён томонга ағдарилган машина отаси ва онасининг умрига зомин бўлганди. Унинг қандай тирик қолгани олдида эса шифокорлар елка қисишди, холос. Ҳа, буни тиббиёт исботлолмасди, инсоният ожиз эди. Фақат Яратгангина биларди бу мўъжизанинг сабабини.\nУ шифохонадан тўлиқ тузалиб чиқа олмади. Мияси қаттиқ шикастланган экан. Эси кирди-чиқди бўлиб қолди. Устига-устак тилдан ҳам қолди. Гоҳ-гоҳида ҳамма ёқни остин-устун қиладиган одат чиқарди. Кейин шу ерга олиб келиб ташлашди. Ўшандан буён унга тинчлик бермаётган нарсасини қўмсайди. Унга энг ширин лаҳзани ҳадя этган ўша нарсани соғинади. Куни бўйи излайди. Бугун эса жуда интиқ бўлди. Астойдил истади. Ўша нарса учун ҳар нимага тайёр эди. Лекин тополмади. Хомуш аҳволда хонасига кирди.\nШу пайт олдига ёши каттароқ, чиройли рўмол боғлаган, семизроқ аёл кирди. У бошини кўтарди — рўпарасида ҳамшира турарди. Қўлида шприц. Ҳамшира унга эҳтиёткорона яқинлаша бошлади. Негаки, ҳар сафар у укол қилишларига йўл қўймас, зўрға тинчитишарди уни. Бироқ бу сафар у жим. Ҳамшира унга яқинлашиб келди. У эса нигоҳини бир нуқтага қадади. Бармоқлари билан ниманидир кўрсатди. Ҳамшира эса уни тушунмади, тушунолмади. Ахийри унинг тоқати чидамади. Аёлга талпиниб, бошидаги рўмолини юлқиб олди. Ҳамшира чинқириб юборди. У эса рўмолни юзига босди. Тўйиб-тўйиб ҳидлади. Ўшанда ҳам шундай бўлган, машина чирпирак бўлиб айланганида онасининг рўмоли бошидан ечилиб кетиб, унинг юзига урилганди. Бирам муаттар ҳид таралганди-ки. Гарчи бу лаҳза атиги бир неча сония давом этган бўлса-да, ёқимли ҳид ҳамон димоғида ўрнашиб қолган. Бу ёқимли ҳид онасидан қолган сўнгги ёдгор эди. У рўмолни янада маҳкамроқ юзига босди. Лекин рўмолдан тамомила бошқача ҳид келарди. У рўмолни бир четга улоқтирди. Бошини кафтлари орасига олиб, нигоҳларини ерга қадади. Ҳамшира унга бир муддат тикилиб турди-да, ташқарига чиқди. Бироздан сўнг қон юқи қолган эски рўмол билан кириб келди.\n— Мана буни қидираётганмидинг? — сўради ҳануз хомушликка чўмган беморига қараб.\nУ бошини кўтарди. Кўзлари катта-катта очилиб кетди. Рўмолга жон ҳолатда тармашди. Кирбардор рўмолни юзига босди. Гарчи рўмол шунча пайт қон юқидан ҳидланиб кетган бўлса-да, онасининг хушбўй ҳиди барини ёриб чиққанди.\n— Ҳушингдан кетганингда қўлингда ётган экан. Кейин кераксиз деб бир четга ташлаб қўювдик. Яхшиям, ташлаб юборишмабди. Онангники-а?\nУ ҳамширанинг гапларини эшитмасди, бор ақлу шуури, онги рўмолдаги ҳидни туйиш билан банд эди. Кўзларидан оқаётган ёш юзини ювиб, рўмолчани ҳам ҳўл қилди. У йиғларди. Келганидан бери илк бора йиғларди. Бу йиғида онасини йўқотгани билан боғлиқ аламли хотиралар, рўмолни ҳидлаганидаги соғинч — ҳамма-ҳаммаси қоришиб кетганди…\nВперед Бугун ўлиб қоламан\nНазад УЙИНГГА ЎТ ТУШСИН, МЕССИ!


Юлдуз Усмонова ва Нилуфар Усмоновадан дуэт тарона премьераси\nСана: 11.06.2019 120\nЎзбекистон халқ артисти Юлдуз Усмонова март ойида бўлиб ўтган концерт дастурининг учинчи кунидан бошлаб, мухлисларига "Таралли далли" қўшиғини дуэт тарзида тақдим этган эди. Нилуфар Усмонова билан...\nБаҳром Назаров янги концерти билан Бухорода меҳмон бўлади\nСана: 11.06.2019 101\nХушовоз хонанда Баҳром Назаров мухлисларини қувонтиришда давом этади. У бу сафар қандай қўшиқ ёки клип билан лол қолдирар экан деб ўйлаётгандирсиз? Бироқ у премьералар билан эмас, балки гастрол...\nҚИРҒИЗИСТОНДА “ЎЗБЕКИСТОН КИНОСИ КУНЛАРИ” ЎТКАЗИЛДИ\nСана: 11.06.2019 29\nЖорий йилнинг 6-8 июнь кунлари Қирғизистонда “Ўзбекистон кино кунлари” ўтказилди. Бу ҳақида "Ўзбеккино" Миллий Агентлигининг матбуот хизматт маълумот берди. Тадбир Қирғизистоннинг Ўш ва...\nМуниса Ризаева "Ёнма дил" клипини намойиш қилди\nСана: 08.06.2019 309\nЭстрадамиз юлдузи Муниса Ризаева ҳам бир неча кун олдин "Ёнма дил" номли композицияси учун видеоклип тасвирга олдирган эди. Оралан кўп ўтмай, хонанда ушбу видео асарни халқимизга тақдим қилди....\nМанзурадан "Менга ўргат"\nСана: 07.06.2019 137\nСоҳировоз соҳибаси Манзура "Менга ўргат" қўшиғи учун ишланган видеоклипни ниҳоят томошабинларга армуғон қилди. Трек ва сюжетдан иборат бўлган видео асарда чин муҳаббат ўз аксини топган. Унда бош...\nСана: 07.06.2019 166\nМаълумки, бугунги кунга келиб Уммон гуруҳи фаолияти тўхтатилган. Бироқ гуруҳнинг солистлари яккахон хонанда сифатида ўз фаолиятларини бирин кетин йўлга қўйишмоқда. Жумладан Шоҳруҳ ҳам! У "Мени...\nШаҳзод гуруҳидан янги тарона ва клип премьераси\nСана: 06.06.2019 64\nХалқимиз севган санъаткор Рашид Ҳаликов ва Шаҳзод гуруҳи "Дона дона" номли янги қўшиғини мухлисларига армуғон қилди. Илк жарангидаёқ аъло даражада қарши олинган мусиқий асар кайфиятни кўтарувчи, шўх...\nЮлдуз Усмоновадан видеопремьера "Санамей"\nСана: 06.06.2019 154\nЎзбекистон халқ артисти Юлдуз Усмонова халқимиз севган "Санамей" қўшиғи учун видеоклип тасвирга олдирган эди. Орадан кўп ўтмай, устоз санъаткор ушбу ижод маҳсулини мухлислари эътиборига ҳайит айёмига...\nЗиёдадан байрамона туҳфа\nСана: 05.06.2019 99\nЎзбекистонда хизмат кўрсатган артист Зиёда янги қўшиғини тақдим қилди. Мусиқий асар "Тамара" деб номланади. Композиция илк жарангидаёқ илиқ фикрлар билан қарши олиниб, тингловчиларга яхши...\nСана: 04.06.2019 177\nБир неча кун олдин Шоҳруҳхон янги клип ҳаракатида эканлиги ҳақида хабар берган эдик. Хонанда куни кеча ушбу клипни тасвирга олиш ишларини якунлади. Россиянинг Питер шаҳрида тасвирга туширилган видео...


От кишнаган оқшом (қисса) 5-қисм – mulkdor.com\nОт кишнаган оқшом (қисса) 5-қисм\nJune 5 2019, 10:06 АдабиётКитобларКутубхона\nБунинг мағзи шуки, от деганлари дев! От бепоёнликни дейди. От масофа нималигини билмайди. От қаҳратон қишда-да дашт-биёбонларда чопиб ўсади. Ана шунда диркиллаган от бўлади! Қўлтиқлари чўзилади, кўкраклари энлик бўлади! Учқур келади! Бедов от бўлади!\nАна, билдингизми, элнинг гапи қаёққа бораяпти?\nМен икки кун от сайладим. Обоқли дашти гала-гала от! Дашт чангитиб чопиб юрибди! Бир яшар қулунлар, уч яшар тойлар, тўрт яшар ғўнонлар, беш яшар дўнонлар! Сағрисига уй тикса бўладиган байталлар! Ҳайбатли айғирлар!..\nБировини ушлаб, олд туёқларини жуфтладим. Туёқлари орасидан мушт урдим. Муштим ўтмади.\nБорди-ю ўтса, яхши от бўлади. Қўйиб юбордим. Яна бировини кўрдим. Дурустгина-ю, фақат қорни йўқ. Бор бўлса-да, жуда тор. Буниям қўйиб юбордим, бўлмайди!\nОрқа кезанаги боланинг билагидай бўлиб турадиган от яхши келади. Шундайини изладим.\nЙўлиқмадим. Қопқоғи энлик от-да яхши бўлади. Бундайинга-да кўзим тушмади.\n— Отим нимам… отдан машина яхши… — деди.\n— Отга емиш қани…\n— Емиш? Худо ҳар жониворни ўз ризқи рўзи билан яратади. От битди — қанот битди. Емиш топилади.\nБиродарлар, машина деганлари темир! Жони йўқ! Жони йўқ темир одамга эл бўлмайди!\nТемирнинг юраги йўқ-да! От одамга эл бўлади. Боиси, отнинг жони бор, юраги бор-да!\nОт кишнаган оқшом (қисса) 38-39-қисм\n38 Ора совиди. Қишлоқ тинчиди. Ана шунда Тарлонни уйга олиб келдим. Чавандозлар белига пул ўраб, Обоқлига йўл олди. Обоқлидан от олиб келди. От билан ажаб гапларни-да топиб ...\nАдабиётJuly 8 2019, 03:07\nГулшан бояғи етти қизлар ёнида ухламоқчи эди. Нозик билан Туҳфа ўрун ёзар эдилар. Қумри Гулшанга шўхлиқ қилар эди. — Сен аҳмоқсан, Гулшан опа! — дер эди Қумри. — ...\nАдабиётNovember 19 2018, 08:11\nОт кишнаган оқшом (қисса) 33-қисм\n33 Ярим кечаси Тарлонни жабдуқлаб миндим. Обширга от қўйдим. Обшир қишлоғи кунботарида оқ тупроқли адирлар, тепалар мўл. Ана шу тепалар нишабида камарлар мўл. Тарлонни ана шу ...\nАдабиётJuly 3 2019, 06:07


Ўқитувчиларнинг айрим устама ва тўловлари сақлаб...\n25.04.2020 13:09 0 2491\nБугун, 25 апрель куни АОКА штабида Халқ таълими вазирлиги ахборот хизмати раҳбари Анвар Умаров иштирокида брифинг ўтказилди.\n– Апрель ойидан директор жамғармаси маблағлари ҳисобидан бериладиган тўловлар тўхтатилди. Лекин эндиликда дафтар текшириш, синф раҳбарлиги учун ҳам пул тўланмайди дейишди. Шу маълумотга аниқлик киритиб берсангиз?\n– Директор жамғармаси ҳисобидан амалга оширилмайдиган, жумладан:\nтоифалар бўйича базавий тариф ставкалар,\nчет тили ўқитувчилари учун устама,\nдафтар текшириш ва информатика кабинети мудирлиги (меҳнат таътилидан ташқари бўлган ёзги ўқув таътили даври бундан мустасно),\nсинф раҳбарлиги учун қўшимча тўловлар,\nихтисослашган мактаблардаги ходимларга белгиланадиган устамалар,\nолис ҳудудларга бориб ишлаётганлиги учун устама ва бошқа тўловлар сақланади.\n– Баркамол авлод болалар мактабларидаги ходимлар ҳам онлайн ишламоқдалар, лeкин раҳбарият ўз ҳисобидан таътилга чиқармоқчи, шу тўғрими?\n– Навбатдан ташқари мeҳнат таътилида бўлган ходимларнинг таътил муддати йиллик асосий мeҳнат таътили ҳисобидан узайтирилади, қолган ходимлар эса заруратга кўра йиллик таътилдан фойдаланиш графигидан қатъи назар асосий мeҳнат таътили ҳисобидан ҳақ тўланадиган йиллик мeҳнат таътили олиши мумкин.\n«Баркамол авлод» болалар мактаблари тўгарак раҳбарлари ўз иш фаолиятини онлайн машғулотлар (иш ҳақи тўлиқ сақланган ҳолда) тарзида давом эттириши ҳамда жорий ўқув йили якунида тўгарак аъзоларига мактабдан ташқари таълим ҳақида гувоҳномаларни элeктрон шаклда бeришлари мумкин.\nАсос - Халқ таълими вазирининг 2020 йил 31 мартдаги 91-сон буйруғи.\n– Аёлим 7 апрелдан «декрет»га чиқди. «Декрет» қоғозини мактаб маъмуриятига ва ХТБ бухгалтериясига онлайн етказиш иложи борми?\n– Поликлиникадан олинган ҳомиладорлик ва туғиш бўйича меҳнатга лаёқатсизлик варақасини расмга тушириб ёки сканерлаб мактаб маъмурияти ва ХТБ бухгалтериясига электрон тарзда етказиш мумкин.\n– Мактабда ўқитувчи бўлиб ишлар эдим. Март ойи охирида ҳарбий хизматдан келиб, ишга қайтиш тўғрисида ариза ёзсам коронавирус сабабли ишга олиш тўхтатилган, деб жавоб беришди. Бу тўғрими?\n– Халқ таълими вазирининг 13 апрелдаги 105 -сонли буйруғига асосан, ўқитувчилар ва бошқа ходимларнинг турли сабабларга кўра меҳнатга лаёқатсизлик даврида (ҳомиладорлик ва туғиш таътили ҳамда бошқа ҳолатлар) бўлган ҳамда бола парваришлаш таътилидан чиққан ходимларнинг дарс соатларини ходимлар ўртасида қайта тақсимланишига ва бўшаб қолган лавозимлар бўйича штат бирликларига ишга қабул қилинишига йўл қўйилмаслиги белгиланган.\n– Иккита мактабда дарс бераман. Бирида 0,5 ставка, иккинчисида 0,3 ставка, жами 0,8 ставка. Карантин вақтида ҳар иккала мактабдан ҳам маош тўланадими?\n– Иккита мактабда жорий йилнинг 1 апрелига қадар бириктирилган дарс соатларига эга масофавий тарзда дарс машғулотларни олиб бораётган ўқитувчиларга ойлик маошлари тўлиқ тўлаб берилади.\nўқитувчи тўлов устама\nЖамият 25/04, 10:26\nСанитария-эпидемиология хизмати ходимлари моддий рағбатлантирилади


Маънавият ва ижодни қўллаб-қувватлаш мақсадли жамғармасини ташкил этиш тўғрисида » Томди тумани хокимлиги - Навоий вилояти\nБош сахифа » Хужжатлар » Президент карорлари » Маънавият ва ижодни қўллаб-қувватлаш мақсадли жамғармасини ташкил этиш тўғрисида\nМамлакатимизда маънавий-маърифий ишлар самарадорлиги ва таъсирчанлигини ошириш, кўп миллатли халқимиз ўртасида ҳамжиҳатлик ва ҳамкорликни янада мустаҳкамлаш, миллий қадрият, анъана ва урф-одатларни кенг тарғиб қилиш, бадиий ижод ва китобхонлик маданиятини фаол қўллаб-қувватлаш мақсадида:\n1. Республика Маънавият ва маърифат маркази, Ўзбекистон Ёзувчилар уюшмаси, “Ижод” жамоат фонди васийлик кенгашининг:\n“Ижод” жамоат фонди тасарруфидаги Ўзбекистон Ёзувчилар уюшмаси поликлиникаси, “Дўрмон” ижод уйидан фойдаланиш дирекцияси” унитар корхонаси ва “Оққум файз барака” шўъба корхонаси ҳамда уларга тегишли бўлган барча мол-мулк, бино ва иншоотларни Ўзбекистон Ёзувчилар уюшмасига ўтказиш;\n“Ижод” жамоат фонди негизида Республика Маънавият ва маърифат маркази ҳузурида юридик шахс мақомисиз Маънавият ва ижодни қўллаб-қувватлаш мақсадли жамғармасини (кейинги ўринларда – Жамғарма) ташкил этиш ва иловага мувофиқ унинг васийлик кенгаши таркибини тасдиқлаш тўғрисидаги таклифлари маъқуллансин.\n2. Жамғарма маблағлари қуйидаги тадбирларни молиялаштириш учун йўналтирилиши маълумот учун қабул қилинсин:\n“Узлуксиз маънавий тарбия концепцияси” асосида мактабгача таълим, умумий ўрта таълим, ўрта махсус ва олий таълим босқичлари учун методик қўлланма, услубий тавсиялар, маънавий-ахлоқий тарбия назарияси ва методикасини бойитишга қаратилган илмий-амалий адабиётлар яратиш, уларни нашр этиш ва жойларга етказиш;\nмиллий меросимиз, буюк аждодларимизнинг жаҳон тамаддунига қўшган улкан ҳиссаларини дунё миқёсида кенг тарғиб қилишга қаратилган чора-тадбирларни амалга ошириш;\nсоҳага “Рақамли тарғибот” тизимини жорий қилиш мақсадида IT-парклар, инновацион марказлар ва фрилансерлар билан ҳамкорликда мобиль иловалар, компьютер ўйинлари, анимацион маҳсулотлар яратиш;\nжойларда маънавий-маърифий муҳитни ўрганиш, ҳудудий маънавият ва маърифат кенгашлари фаолиятини ривожлантиришга кўмаклашиш, тарғибот-ташвиқот ишларининг самарадорлигини ошириш мақсадида ташкил этилган экспертлар гуруҳларини қўллаб-қувватлаш;\nмаънавий-маърифий соҳани, адабиёт ва китобхонликни ҳар томонлама ривожлантириш, бу борадаги ишлар самарадорлигини оширишга қаратилган ташаббусларни қўллаб-қувватлаш;\nмамлакатимиз ва халқаро миқёсда илмий-маърифий тадбирлар, адабий анжуманлар, фестиваллар, танловлар, халқ сайиллари, адабий-мусиқий кечалар ўтказиш;\nмаънавий-маърифий, адабий-бадиий китоб ва плакатлар нашр этиш, замонавий тарғибот воситалари ва медиа маҳсулотлар яратиш;\nХалқ таълими вазирлиги тизимидаги таълим муассасалари директорларининг маънавий-маърифий ишлар бўйича ўринбосарлари ва ижодий-маданий масалалар бўйича тарғиботчилар учун қисқа муддатли ўқув курслари ташкил этиш;\nмаҳаллий ҳокимликлар билан биргаликда олимлар ва мутахассисларни жалб этган ҳолда соҳада фаолият кўрсатаётган тарғиботчилар малакасини оширишга қаратилган семинар-тренинглар ташкил қилиш;\nмаънавий-маърифий ишларни ривожлантиришга қаратилган янги лойиҳалар, китоб, рисола ва мақолалар, тадбирлар сценарийларини яратиш бўйича ижтимоий буюртмаларни шакллантириш ҳамда бу ишларга жалб этилган олим ва мутахассисларни моддий рағбатлантириш;\nЎзбекистон Ёзувчилар уюшмаси томонидан тавсия этиладиган адибларнинг ижод намуналарини, жумладан, ёш муаллифларнинг биринчи китобларини нашр этиш;\nЎзбекистон Ёзувчилар уюшмаси аъзоларининг ижодий кечаларини ўтказиш, адабиётимиз ривожига муносиб ҳисса қўшган уюшма аъзоларига моддий ёрдам кўрсатиш;\nхалқимизнинг қадимий тарихи, бой маданияти, асрий анъана ва қадриятлари тараннум этилган, миллий маънавиятимизнинг мазмун-моҳияти теран бадиий ифодасини топган мумтоз ва замонавий адабиётимизнинг муносиб намуналарини хорижий тилларга таржима қилиш ҳамда жаҳон ахборот тармоғида кенг тарғиб этиш;\nмиллий адабиётни ривожлантириш, адабий жамоатчилик томонидан эътироф этилган ҳамда мамлакат ижтимоий ҳаётида муҳим аҳамиятга эга бўлган бадиий асарлар муаллифларини моддий жиҳатдан рағбатлантириш;\nЎзбекистон Ёзувчилар уюшмаси ҳамда унинг таниқли аъзолари ижодий фаолиятига бағишланган веб-сайтларни яратиш ва уларни янгилаб бориш;\nРеспублика Маънавият ва маърифат маркази, Ўзбекистон Ёзувчилар уюшмаси ва уларнинг тизимидаги ташкилотларнинг моддий-техника базасини мустаҳкамлаш, ходимларни ижтимоий қўллаб-қувватлаш.\n3. Қуйидагилар жамғарма маблағларини шакллантириш манбалари этиб белгилансин:\nЎзбекистон Республикасининг республика бюджетидан ажратиладиган маблағлар;\nхалқаро молия институтлари ва бошқа хорижий донорларнинг грантлари ва имтиёзли кредитлари;\nвақтинча бўш турган маблағларни тижорат банклари депозитларига жойлаштириш ҳисобидан олинган даромадлар;\n4. Молия вазирлиги Жамғармага:\n2021 йилда 120 миллиард сўм, жумладан, Республика Маънавият ва маърифат марказига мамлакат миқёсида маънавий-маърифий ишларни самарали ташкил этиш учун 10 миллиард сўм, унинг ҳудудий бўлимларига жойларда маънавий-маърифий соҳаларни ривожлантириш учун 90 миллиард сўм, Ўзбекистон Ёзувчилар уюшмаси фаолиятини қўллаб-қувватлаш учун 20 миллиард сўм маблағ ажратсин;\n2022 йилдан бошлаб Жамғарма васийлик кенгаши томонидан тасдиқланган харажатлар сметаси ва прогноз кўрсаткичларга мувофиқ маблағ ажратиб борилишини таъминласин.\n5. Маънавият ва ижодни қўллаб-қувватлаш мақсадли жамғармаси васийлик кенгаши (А.Н.Арипов):\nЖамғарма даромад ва харажатлари бўйича прогноз кўрсаткичларини ҳар йили тасдиқласин;\nЖамғарма зиммасига юкланган вазифаларни амалга ошириш учун манфаатдор вазирлик ва идораларни жалб этсин;\nЖамғарма маблағларидан мақсадли фойдаланиш бўйича тизимли назорат қилинишини таъминласин.\n6. Ўзбекистон Республикаси Президентининг 2010 йил 26 февралдаги “Ўзбекистон Ёзувчилар уюшмаси ҳузурида “Ижод” фондини ташкил этиш тўғрисида”ги ПҚ-1292-сон қарори ўз кучини йўқотган деб ҳисоблансин.\n7. Республика Маънавият ва маърифат маркази Адлия вазирлиги билан биргаликда бир ой муддатда қонунчилик ҳужжатларига мазкур қарордан келиб чиқадиган ўзгартириш ва қўшимчалар ҳақида Вазирлар Маҳкамасига таклифлар киритсин.\n8. Мазкур қарорнинг ижросини назорат қилиш Ўзбекистон Республикасининг Бош вазири А.Н.Арипов зиммасига юклансин.\nМуаллиф info 27-03-2021, 09:05\nМаънавий-маърифий ишлар тизимини тубдан такомиллаштириш чора-тадбирлари тў& ...\nИккинчи жаҳон урушида фашизм устидан қозонилган ғалабага ...\nХужжатлар » Фармойишлар


Депай "Барселона"да қанча маош олиши маълум бўлди\n5 июнь, 2021, 11:03\nТеглар:Депай | Барселона\nЯқинда "Барса"га кўчиб ўтган Агуэро ҳам ундан кўп маош олади.\nГолландиялик ҳужумчи Мемфис Депай "Барселона"да йилига 5 миллион евро олишга рози бўлди.\n2020/21 йилги мавсум якунлангач Депай унга Европанинг кўплаб топ клублари, шу қаторда "Барселона" ҳам қизиқиш билдираётганини инкор қилмади. Кейинчалик, футболчи Барселонадан уй қидиришни бошлагани ҳақида хабар тарқалди.\n5 июнь куни журналист Николо Скира Депай йилига 5 миллион евро маош эвазига "Барселона"га ўтишга рози бўлганидан хабар топди. Агар белгиланган вазифалар бажарилса, ушбу сумма қўшимча бонуслар эвазига ортиши мумкин.\n27 ёшли ҳужумчи фаолияти давомида “Лион”дан ташқари ПСВ ҳамда "Манчестер Юнайтед"да тўп сурган.\nДепай жорий мавсум Франция чемпионатида жами 36 та ўйинда майдонга тушди ва ўз ҳисобига 20 та гол ҳамда 10 та голли узатма ёздириб қўйди.\nДепай "Лион"дан кетишини эълон қилди


Ўзбекистон Республикаси Олий суди жиноят ишлари бўйича судлов ҳайъати жиноят қилганликда айбланган Бўстонлиқ туманида яшовчи Беҳзод Усмонбоевни айбсиз, деб топди.\nБу воқеага 13 йил бўлди. Ўн уч йилдирки, Бўстонлиқ тумани Сойлиқ қишлоғида яшовчи Усмонбоевлар оиласида ҳаловат йўқ. Улар ноҳақликка учрадик, дея турли идораларга шикоят қилиб келди. Ниҳоят, яқинда ҳақиқат қарор топди.\n— Ҳамма гап шундаки, гўёки мен 2002 йилнинг 12 март куни эрталаб отам билан биргаликда ҳамқишлоғим Жўра Авазовни уриб, унга тан жароҳати етказганмишман, — дейди Беҳзод. — Ваҳоланки, мен ўша куни Бўстонлиқдан ташқарида, яъни Тошкентда бўлганман. Ўқишга кириш мақсадида тиббий кўрикдан ўтиш учун Дилшод деган бола билан Республика руҳий касалликлар шифохонасидан кўрикдан ўтиб маълумотнома олганман. Ва ўша куни қишлоққа қайтмаганман. Дилшодларнинг уйида қолганман. Бироқ, терговчилар Жўра Авазовга тан жароҳатни етказгансан, дея айблаб «иш»ни судга ўтказишди. Айбсиз айбдор бўлиб қолдим?..\nШу ўринда «жабрланувчи» Жўра Авазов ҳақида қисқача маълумот бериб ўтсак мақсадга мувофиқ бўлади. Сабаби, баъзи ҳолатларга аниқлик киритишда унинг шахси маълум даражада аҳамиятга эга, деб ўйлаймиз. Жўра Авазов турли жиноятлари учун шу кунгача етти марта судланган (хавфли рецидивист). У ҳозирги кунда ҳам жиноят содир этганлиги учун жазо муддатини қаттиқ тартибли калонияда ўтамоқда.\nБиз Беҳзод Усмонбоевнинг 2002 йил 12 мартда Бўстонлиқ туманида бўлган ёки бўлмаганлиги, Жўра Авазовни урган ёки урмаганлигига аниқлик киритиш мақсадида воқеа жойида бўлган гувоҳлар билан юзма-юз учрашиб, суҳбатлашдик.\nБеҳзод Усмонбоевнинг 2002 йил 12 мартда воқеа жойида умуман бўлмаганлигини тасдиқловчи қатор далиллар мавжуд.\nҚўлимизда Республика руҳий касалликлар шифохонасидан олинган маълумотнома бор. Унда айнан шундай сўзлар ёзилган: «Бўстонлиқ тумани Сойлиқ қишлоғида истиқомат қилувчи Беҳзод Усмонбоев 2002 йил 12 март куни мурожаат қилган — Республика руҳий касалликлар шифохонаси диспансер бўлимига ва у ерда №8 билан охирги 5 йилликда мурожаат қилмаган».\nЯна бир эътиборга молик жиҳатга тўхталсак. Беҳзод Усмонбоев ҳарбий билим юртига ўқишга кириш учун 2002 йилнинг баҳорида Бўстонлиқ тумани ИИБ бошлиғининг рухсатномаси билан тиббий маълумотнома тўплай бошлаган. Ўша йилнинг ёзида имтиҳонлардан муваффақиятли ўтиб, Тошкент олий ҳарбий техник билим юртига ўқишга киради. Орада бир неча бор уйига — Сойлиқ қишлоғига бориб келади. Бироқ негадир унга нисбатан «қидирув» эълон қилинади.\n— 2002 йил 6 сентябрда билим юрти дарвозаси олдида мени кутишаётганини айтишди, — дейди Беҳзод Усмонбоев. — Улар ўзларини жиноят қидирув ходимлари, деб таништиришди. Бир йигитни урибсан деб, Бўстонлиққа олиб кетишди. Туман ички ишлар бўлими терговчиси Ёқуб Қаюмов ёзилган ва бўш (ҳеч нарса ёзилмаган демоқчи) қоғозларга алдаб қўл қўйдирди. Кейин эса суд бўлди. Шундан бери оворамиз-да...\nАна энди «жабрдийда» Жўра Авазовнинг ўз қўли билан ёзган тушунтириш хатига эътибор қаратайлик. «Тушунтириш хати шундан иборатки, 12 март куни Равшан ака билан можарода ўғли Усмонбоев Беҳзод умуман қатнашмаган. Мен Равшан акага жаҳл қилиб, ўғли Усмонбоев Беҳзодни мени урди, деб аризамга қўшиб юборган эдим»...\nГувоҳлар Фахриддин Минагметов, Алимаҳамат Холметов, Фахриддин Исломов, Рустам Йўлдошев, Ўғилжон Дониёрова ва бошқалар 2002 йил 12 март куни эрталабки жанжал пайтида Беҳзод Усмонбоевни умуман кўришмаганлигини қайта-қайта таъкидлашди. Бироқ дастлабки тергов ва суд жараёнида гувоҳлар кўрсатмалари негадир эътиборга олинмади.\nГувоҳ — Республика руҳий касалликлар шифохонаси собиқ ҳамшираси Латофат Раҳматуллаева кўрсатмаси муҳим аҳамиятга эга. У шундай деди: «Мен ишлаган даврда — 2002 йил 12 мартда Беҳзод Усмонбоев бир оғайниси билан бизнинг шифохонага келган ва 7 ҳамда 8 рақам билан рўйхатдан ўтган. Мен бу ҳақда судда айтганман. Суддан олдин ҳатто Бўстонлиқ милициясидан келганлар қайд этиш дафтаридан ҳам ксеракопия олиб кетишганди-ку! Ҳайронман, нега бу болани шунча овора қилишди».\nБеҳзод Усмонбоев «иши» турли суд босқичларида кўп бор кўрилди. Охирги марта яқинда, яъни 2014 йил 2 октябрь куни Ўзбекистон Республикаси Олий суди жиноят ишлари бўйича судлов ҳайъати Беҳзод Усмонбоевга нисбатан чиқарилган суд қарорларини бекор қилиб, унинг содир этилган жиноятга дахли бўлмаганлиги сабабли, айбсиз деб топиб, реабилитация қилишни ҳамда жиноят ишини ЖПК 83-моддасининг 3-бандига асосан тугатишни лозим, деб топди. Олий суд ажримида шундай сўзлар ёзилган:\n«Усмонбоев Беҳзод Равшанбековичга нисбатан чиқарилган жиноят ишлари бўйича Тошкент вилоят судининг 2006 йил 18 декабрдаги ҳукми ҳамда жиноят ишлари бўйича Тошкент шаҳар суди апелляция инстанциясининг 2007 йил 23 январдаги ажрими бекор қилинсин.\nУсмонбоев Беҳзод Равшанбековичнинг содир этилган жиноятга дахли бўлмаганлиги сабабли, жиноят иши Ўзбекистон Республикаси ЖПК 83-моддасининг 3-бандига асосан тугатилсин».\nБу ўринда Олий суд инсон ҳуқуқи, тақдирига масъулият билан қараш кераклиги намунасини алоҳида кўрсатганини таъкидлаш лозим.\nҚанча асаббузарлик, ҳаловатсиз кунлар, тунлар, йиллар ўтиб ниҳоят, ҳақиқат қарор топди!\nАччиқ, аммо очиқ бир гап хаёлимиздан ўтаверади. Эндигина 18 ёшга тўлган, катта орзу-умидлар билан олий ҳарбий билим юртига ўқишга кирган бу йигит ўқишдан ҳайдаттирилди, судланган, деган ёрлиқ бўйнига осилди. Дастлабки суд жараёнларида бу хато тузатилганда бир оила 12 йил азоб тортмаган бўларди...


Тирик қўғирчоқ — Айра Браун | Суғдиёна биринчи аёллар электрон журнали\nТирик қўғирчоқ — Айра Браун\n2 ёшли Айра Браун (Ira Brown) топ-модел болалар орасидаги энг таниқли қизалоқ. У қўғирчоқникига ўхшаш ташқи кўриниши билан кўпчиликнинг эътиборига тушган. Қизалоқнинг ота-онаси кўпгина машҳур болалар бренди билан ҳамкорлик борасидаги ҳужжатни имзолаган. Қизчанинг ота-онаси сўзларига кўра, Айра расмга тушишни жуда яхши кўрар экан. Шунинг учун ҳам вақти болалар кўргазмалари намойиши, гўзаллик танловлари, кастингларда ўтади. Айранинг ота-онаси сочини тез-тез бўяш, юзига қалин пардоз қилишларига ҳам қарши эмас. Онаси қизини болалигиданоқ машҳурлик пиллапояларига далил қадам қўяётгани учун унга ҳалал беришни истамас экан.\nTags:тирик қўғирчоқ айра браунTwitter НравитсяSocButtons v1.5\nКизалок жудаям чиройли, ширин киз экан. Лекин болани пул учун хар куйга солиш яхшими? Расмга олишсин, майли чиройли, болаларга хос кийимлар кийдиришсин. Лекин жажжигина кизалокни катта ёшли аёлларга ухшатиб кийинтириб, буянтириб куйиш нимага керак? Болалар узи шундогам бегубор ва чиройли булади. Ана шу бегубор болаликни намойиш килишсин канча хохлашса. Болаликнинг бегубор дамларини хакикий болаларча утказса хар бир бола.


Олмалиқда ишдан бўшатилаётган аёллар масаласи депутатларимиз назоратида | Ўзбекистон Халқ демократик партияси\nОлмалиқда ишдан бўшатилаётган аёллар масаласи депутатларимиз назоратида\n2021-06-12 14:53:49 1144\n“Олмалиқда нима бўляпти?” Сарлавҳаси остида тарқалган видеолавҳа юзасидан халқ депутатлари олмалиқ шаҳар кенгаши ЎзХДП депутатлик гуруҳи томонидан олиб борилган ўрганиш натижалари бўйича расмий муносабат.\nХабарингиз бор, жорий йилнинг 5 июнь куни телеграм ижтимоий тармоғидаги “Халқ овози!” саҳифасида (16492 нафар аъзога ега) ва бошқа ижтимоий тармоқларда “Олмалиқда нима бўляпти?” сарлавҳаси остида видеолар тарқалди.\nВидеолавҳалардан Тошкент вилояти Олмалиқ шаҳрида жойлашган “Aммафос-Махам” AЖ томонидан кўп йиллардан буён иш фаолиятини олиб бораётган бир гуруҳ аёлларни сабаби очиқланмасдан ишдан бўшатиб юборилаётганлиги англашилади.\nҲолатни ўрганиш мақсадида Халқ депутатлари Олмалиқ шаҳар Кенгаши депутатлари, жумладан ЎзХДП депутатлик гуруҳи аъзолари Зафар Aдилов ва Ергаш Aбдурайимов ҳамда Халқ демократик партияси шаҳар кенгаши раиси Мансур Мусайевлардан иборат ишчи гуруҳ тузилди.\nЖорий йилнинг 10 июнь куни “Aммафос-Махам” AЖ нинг тегишли мутасаддилари ва депутатлар иштирокида юзма-юз мулоқотга киришилди.\nAниқланишича, “Aммафос-Махам” AЖ билан жаъми 99 нафар ходим касаначи сифатида шартнома тузиб, ишлаб келган. Улар корхонага қарашли бўлган ошхона учун қишлоқ хўжалиги махсулотларини йетиштириб берган. 2021-йил 1 март кунидан эътиборан ошхоналар аутсорсинг шартлари асосида мазкур фаолият билан шуғилланувчи компанияга берилган. Ғолиб компания еса зарур бўлган махсулотларни узоқ муддатли шартномалар асосида ўз йетказиб берувчиларидан сотиб олишни афзал кўрган. Натижада жаъми 99 нафар касаначини иш ўринларини қисқартиришга тўғри келган. Улардан 47 нафари Олмалиқ шаҳрида доимий рўйхатдан ўтган. Корхонанинг ходимлар бошқармаси бошлиғи Барно Мирсаидова берган ахборотга кўра 99 нафар касаначидан 28 нафар аёллар туғруқ таътилида бўлганлиги сабабли бу қисқартиришга учрамаслиги таъкидланди. Қолган 71 нафар касаначи қисқартириш бўйича меҳнат қонунчилигига асосан, расмий огоҳлантирилган бўлиб, улардан 12 нафари огоҳлантириш хатларига ўз розилиги билан имзо чеккан. Қолган 59 нафар касаначи корхона томонидан қисқартирилиш ҳолатига розилик билдирмаган.\n“Aммафос-Махам” AЖнинг бошқарув раиси ўринбосари Жўра Юсуповнинг таъкидлашича, ҳозирги ҳолатга кўра, юқорида қайд етилган барча касаначилар “Aммафос-Махам” AЖдан ҳали ишдан бўшатилганича йўқ. Улар билан тузилган мехнат шартномаси ўз кучида. Берилган огоҳлантириш даврида мехнат кодексида белгиланган тартибда ўртача ойлик иш ҳақи ва бошқа имтиёзлар сақланиб қолинган. Корхона раҳбарияти томонидан иш ўринлари қисқартирилаётган касаначиларга тушунтириш ишлари олиб борилганлиги таъкидланди. Корхона йетакчи мутаҳассис-юристконсултанти Улуғбек Ергашев ва Касаба уюшмаси раиси Нодир Тоғайевларнинг таъкидлашича, ходимларнинг қисқартирилиши билан боғлиқ барча процеслар белгиланган қонун доирасида амалга оширилмоқда.\nДепутатлар томонидан билдирилган фикрларга кўра, хўжалик юрутувчи субйект сифатида корхона ўз иқтисодий манфаатларини, енг аввало иқтисодий фойдани кўзлаши табиий. Шундай бўлсада бизнингча, корхона қисқартиришга тушган касаначиларнинг мутаҳассислиги ва имкониятларини чуқур таҳлил қилган ҳолда корхонанинг яқин келажакдаги ишчиларга бўлган еҳтиёжини прогноз қилиши ва имкон қадар мана шу касаначиларни бошқа доимий ишга қабул қилиш масаласини кўриб чиқиши керак.\nШунингдек, 2021-йилнинг 11 июнь куни Олмалиқ шаҳар ҳокимлигида шаҳар ҳокими, Халқ депутатлари Олмалиқ шаҳар Кенгаши раҳбари Қ.Хамдамов, депутатлар, сектор раҳбарлари, “Aммафос-Махам” AЖ мутасаддилари, хуқуқшунослар ва бошқа масъуллар ҳамда қисқартиришга тушган касаначилар иштирокида мулоқот ташкил етилди. Натижада иш ўринлари қисқартирилаётган касаначи ходимларга корхонадан бошқа иш ўринлари таклиф етилишига келишиб олинди.\nХалқ депутатлари Олмалиқ шаҳар Кенгаши\nЎзХДП депутатлик гуруҳи


АЕЛНИ КОНДИРИШ ОРГАЗМ (ХУШ ЁҚИШ) ХАКИДА\nАвтор TUSHDA На чтение 4 мин Просмотров 939 Опубликовано 26.05.2018\nСоғлом еркак ва аёлларда оргазм\nОргазм организмнинг енг кучли реакцияси\nАлоқа пайтида олатдан келаётган импулслар\nАёлларда оргазмнинг вужудга келиши\nАёлларда оргазм яқинлашганда\nОргазм суст бўлиши ҳам мумкин АЕЛНИ\nЕркакларда оргазмнинг шиддатли бўлишида\nАгар шаҳват тугаган бўлса\nАЕЛНИ КОНДИРИШ Жинсий алоқанинг амалга оширилиши, асосан еркак томонидан шаҳват ташланадиган палла, оргазм деб аталувчи алоҳида шаҳвоний ҳиссиётларга тўла жинсий қониқишдир.\nЕркаклардаги бу ҳиссиётнинг шиддати ва характери аёллардаги сингари жуда ранг-баранг ва асаб тизими, ёши ҳамда соғлиғи ҳолатига боғлиқ бўлади.\nодатда 10-15 сониядан кўп давом етмайди. Бироқ айрим аёлларда оргазмнинг содир бўлиши 20-30 сония ва ундан кўпроқ давом етади.\nбўлиб, кишининг жинсий соҳадаги таъсирланишининг ўзига хос ҳиссий авжидир. Шиддатли жинсий қониқишнинг енг баланд палласидаги ҳаяжонли қўзғалиш шу қадар юқорики, баъзилар ҳатто қисқа муддат ҳушдан кетиши мумкин. АЕЛНИ\nҚадимги олимлар қўшилиш алоқасини бежиз енгил тутқаноққа генглаштирмаганлар.\nҚўшилиш агар севимли кишиси билан амалга оширилганда шаҳвонийлик ҳиссиёти тўлақонли ва шиддатли бўлади.\nАгар жинсий алоқа фақат айш қилиш учун амалга ошириладиган бўлса, бу акт ҳам завқли, ҳам ҳузурли бўлади.\nЖинсий алоқада сезги аъзолари билан ҳис етиш жамланади, аста-секин тўпланади, алоқани тугаллаш охирида портлайди, енг ўткир шаҳвонийлик ҳиссиётининг юқори нуқтасига, оргазмга еришилади.\nШундай қилиб, сезиладиган ҳиссиёт жинсий алоқада якунловчи реакция каби оргазм ривожланишининг дастлабки шартидир. Еркакларда оргазмни ҳис етиш еякуляция бошлани- шидан бир неча лаҳза олдинроқ вужудга келади.\nмиянинг тегишли бўлимларининг қўзғалувчанлигини оширади. Бундан ташқари, миянинг таъсирчан марказларининг қўзғалувчанлиги еякуляция вақтида кучаяди ва бунга қон орқали гормонлар ҳам таъсир кўрсатади.\nШундай қилиб, жинсий алоқа пировардида бош мия пўстлоғи ҳар хил таъсирчан импулсларни умумлаштириб, оргазмни идрок қилишга имкон яратади. АЕЛНИ\nмеханизми еркаклардагига ўхшаш. Фарқи, марказий асаб тузилмаларига йўналтириладиган импулслар аёлларнинг ероген зоналарида, айниқса, уларнинг жинсий аппаратларида вужудга келади.\nуларда ҳаракатланиш фаоллашишидан ташқари, қин, бачадон, ички тос ва қин мускуллари қисқаради, шунингдек, бачадон бўйнидаги ва бартолини безларининг шиллиқлар ажратиши, кўкракларининг ҳамда юзларининг қизариши рўй беради.\nаёлларда еса ҳатто қандайдир руҳий ёки жисмоний сабаблар, масалан, шеригига нисбатан бефарқлик ёки нафрат бўлса, касалланиб қолишдан қўрқса, яна ҳомиладор бўлиб қолишдан хавотирланса, алоқа пайтида жинсий аъзосида яллиғланиш туфайли оғриқ бўлиб турса, умумаи, оргазм содир бўлмаслиги ҳам мумкин.\nБу ҳолат кўпроқ аёлларга, камроқ даражада еркакларга тегишлидир. Аёлларга руҳий омиллар кўпроқ таъсир кўрсатади.\nерекция мавжудлиги катта аҳамият касб етади. Олат сўлиган, ерекция етарли бўлмаса оргазм камроқ намоён бўлади. Шунингдек, шаҳватнинг миқдорига ҳам боғлиқ: у қанча мўл бўлса оргазм шунчалик ўткир кечади. Биринчи жинсий алоқада тийилиб келинган оргазм ғоят ёрқин бўлади.\nУмуман, жинсий алоқалар бирин-кетин давом етаверадиган бўлса, оргазм биринчи жинсий алоқада кейингиларига нисбатан шиддатли кечиб, кейингилари тобора “хиралашиб” боради.\nоргазмли еякуляция кучли қўзғалишга қарамай рўй бермаслиги мумкин. Бу, ҳаддан зиёд тез-тез қўшилишлар туфайли, шунингдек, ёш ўтгандан кейин кузатилади.\nБундан ташқари киши ақлий ва жисмоний ҳаддан зиёд зўриқиб ишлаганда, толиққанда жинсий ҳиссиётлари пасаяди, бундай шароитда жинсий алоқаларга майл қўйиш жинсий фаолиятга, умуман сало- матлик ҳолатига салбий гаъсир етади. АЕЛНИ\n(Visited 5 508 times, 6 visits today)


OMONATGA XIYONAT yoxud tog'asining dilini og'ritgan jiyan » ПастДарғом ҳақиқати\nБош сахифа » ЯНГИЛИКЛАР » OMONATGA XIYONAT yoxud tog'asining dilini og'ritgan jiyan\n| 23-11-2018, 15:38 |\nБир танишимни учратиб қолдим. Бир-биримизни қўмсаб юрган эканмиз, бир пиёла чой устида узоқ суҳбатлашдик. Бошимиздан ўтган яқин ўтмиш воқеаларини бир-биримизга гапириб бердик. Сўнгра таниш-билишлар билан боғлиқ ёдда қолган ҳикояларга ўтдик:\n- Эсингиздами, мулла Раҳмат бобонинг ўғли Мусоқул бобо? У ҳозир 70 ёшдан ошган. Тақдир тақозоси билан пойтахтда яшайди. Отасидан қолган қишлоқдаги ҳовлини жияни Ғайбуллага қараб туриш учун қолдирган. Ўзига тўқ жиянининг нафси оч экан. У омонатга хиёнат қилиб тоғасининг ерига экин экиб, фойдалансада, ҳеч нафси қонмабди. Иморатбоп бўлиб қолган тоғаси эккан теракларни 8-9 миллион сўмга сотиб ўз манфаати учун ишлатибди. Жиянининг рухсатсиз бу ҳаракатидан жаҳлланган тоға ундан теракларнинг пулини сўраб борибди. Минг афсуски, у "Ҳовли-жойингизга қараб турганим учун бу пул менга", дея тоғасининг дилини оғритибди. "Бировнинг ҳақи ёмон, у барибир бир жойингиздан чиқиб кетади", дейдилар. Ғайбулладан кўнгли қолган, Мусо бобо "Ҳайф, сендек жиянга: Аллоҳга номаъқул бу қилмишингга жазо тайин", деб қўл силтаб кетибди. Ана шу воқеадан бир ой ўтиб, Ғайбулланинг катта ўғли ота-онасининг гапини олмай, Россияга ишлаб келиш учун жўнаб кетибди. Орадан 2-3 ой ўтар ўтмас ўғли телефонда мусофир юрт¬да қийналиб қолганини, соғлиги ёмонлашганини айтади. Қарангки, шу орада "Ғайбулланинг ўғли чет элда ўлибди", деган гапни эшитдик.\nЖанозага Мусо бобо ҳам келиб, ич-ичидан "Ё Аллоҳ мен фарзандини қарғамагандим-ку", дея ёш йигитнинг завол кетган умрига ачинибди. Майит жойига қўйиб келингандан сўнг Ғайбулла тоғасига юзланиб, "Мени кечиринг, омантингизга хиёнат қилиб, дилингизни оғритдим. Ҳозир ўша теракларингизни пулини тўғрилаб бераман", деб бош эгиб кечирим сўради. Жигарининг бошига тушган ғамга чин кўнгилдан шерик бўлган Мусо бобо "Дардингга шерикман. Маъракаларга ишлатавер, жиян", дея уни бағрига босибди. Меҳр тафтидан жўшбушга келган юраклар "уйғониб", тоға-жиян бир-бирларини қучиб кўз ёш тўкибди.\nБўлган воқеани сўзлаб берган танишимнинг ҳикояси бошқаларга мактаб бўлсин учун қоғозга туширдим. Бировнинг дилини ноўрин оғритиш ёки омонатга хиёнат қилиш ёмон оқибатларга олиб келишини олдиндан билганимиз яхши.\nQALB EHTIYOJI xayrli ishlar bilan qanoatli\nДунёда яшаб келаётган турли миллат ва элатларнинг ўзларига яраша ақидалари, мақсадлари,...\nХончорбоғ массивидаги "Олимхон Аҳад Толмас" фермер хўжалиги деҳқонлари жорий йил 41,2 гектар...


Туркия ва АҚШ бош штаби раҳбарлари музокаралар ўтказди\n14:34 / 06.12.2016\nТуркия ҚК Бош штаби бошлиғи генерал Хулуси Акар ва АҚШ ҚК штаблар бошлиқлари Қўмитаси раиси генерал Жозеф Данфорд турк ҲҲКнинг “Инжирлик” базасида учрашув ўтказишди. Бу ҳақда Туркия ҚК Бош штаби хабар берган.\nМузокаралар 5 декабрь куни ўтказилган бўлиб, Данфор, ҳарбийларнинг маълумотига кўра, “Инжирликда католикларнинг Рождество байрамини америкалик ҳарбийлар билан бирга нишонлаш мақсадида бўлган”. Музокаралар тафсилоти номаълум.\nДанфорд Туркияга сўнгги бор 6 ноябрь куни ташриф буюрганди. У Акар билан Суриянинг Ракка шаҳрини ИШИД жангариларидан озод қилиш бўйича амалиёт атрофидаги вазиятни муҳокама қилган. Шунингдек, томонлар Раккани озод қилиш, уни сақлаб қолиш ва вазият устидан бошқарувни қўлга олиш бўйича ўзаро ҳамкорликдаги режани мувофиқлаштириб олганлар.\nМаълумот учун, “Сурия демократик кучлари” мухолиф коалициясининг қуролланган қисмлари АҚШ ҲҲК кўмагида 6 ноябрь куни Ракка шаҳрини ИШИДдан озод қилиш бўйича амалиётни бошлади. Операция “Фирот нафрати” номини олди.\nАҚШ Туркия Сурия Жозеф Данфорд


Эргаш Каримов таваллуд топган кун » MUZAFFAR.UZ\nЭргаш Каримов таваллуд топган кун\nЎзбекистон халқ артисти, таниқли санъаткор, Ўзбекистон телевидениеси "Телевизион миниатюралар театри" нинг бадиий раҳбари - Эргаш Каримов 1935 йилнинг 26 Октябрь куни Тошкентда туғилган.\n1954 йилда А. Островский номидаги Тошкент театр ва рассомлик санъати институтининг актёрлик факультетини тугатгач, Сурхондарё вилоят театрида актёр сифатида ўз ижодий фаолиятини бошлади. Бу театр саҳнасида Қўзиев ("Шоҳи сўзана"), Толиб ("Дил-Дили Зайнаб"), вазир ("Уч баҳодир") сингари қатор ролларни ижро этиб, театрда ўз ўрнини топаётган бир пайтда—1959-йилда Ўзбекистон телевидениесига ишга таклиф қилинади. У телевидениеда аввал актёр сифатида ўз фаолиятини бошлаб, "Гаврош" телеспектаклида Гаврош, "Архип бобо ва Лёнка" асарида Лёнка, "Ўқитувчи"да ўқитувчи, А. П. Чехов ва С. Аҳмад ҳикоялари асосида тайёрланган постановкаларда бир қатор образлар яратади. Э. Каримов 60-йилларнинг бошидан ҳам актёр, ҳам режиссёр сифатида ишлай бошлади. Ўша йиллари "Истиқбол эгалари", "Ғазалхон ёшлигим", "Мардлик — мангулик" сингари телевизион журналларни тайёрлашда жонбозлик кўрсатди. "Истиқбол эгалари" тележурнали ҳажвий саҳифасининг сатира ва юморга бағишланган махсус кўрсатувга айлантирилиши, яъни "Телеминиатюралар театри"нинг ташкил этилишида бош-қош бўлди. "Телеминиатюралар театри" халқ ўртасида жуда катта шуҳрат, муваффақиятга сазовор бўлди. Бунда Эргаш Каримовнинг ҳам режиссёр, ҳам актёр сифатидаги хизматлари каттадир. Хусусан ўша йиллари яратилган "Олиқ—солиқ", "Лампа шиша", "Пахтакор ютганда ва ютқизганда", "Тошкент пиёласи", "Жорж—морж" сингари миниатюралар халқ ўртасида катта шуҳрат қозонди. Э. Каримов бундан ташқари Ўзбекистон телевидениесининг "Оталар сўзи—ақлнинг кўзи" кўрсатувига режиссёрлик қилиш билан бирга меҳнаткашлар, ишчи-колхозчилар ҳузурида учрашувлар ўтказиш билан шуғулланди.\n1990 йилдан бошлаб "Телеминиатюралар театри" репертуарининг кўп қисмини А. Қаҳҳор номли сатира театри саҳнасига олиб чиқди. Э. Каримов "Телевизион миниатюралар театри"нинг бадиий раҳбари вазифасида ишлаш билан бирга, Ўзбекистон радиосининг "Табассум" радиожурналида фаолият кўрсатган. Эргаш Каримовнинг баракали ижоди муносиб тақдирланиб, 1990 йилда унга "Ўзбекистон халқ артисти" унвони берилган. 1999 йилда у "Эл-юрт ҳурмати"ордени билан мукофотланган.\nЭргаш Каримов 2009 йилнинг 4 Август санасида вафот этган.\nРустам Каримов 70 ёшда


Вадим Абрамов қўлидаги «қўғирчоқлар» ва Ўзбекистоннинг шармандали мағлубиятини яширишга уринганлар - Аброр Имомхўжаев - Zamin.uz\n16:06 / 15.07.2021\nВадим Абрамов қўлидаги «қўғирчоқлар» ва Ўзбекистоннинг шармандали мағлубиятини яширишга уринганлар - Аброр Имомхўжаев\n«Бунёдкор» клубининг собиқ ходими, спорт журналисти Аброр Имомхўжаев «Championat.asia» сайтига интервью берди.\nФутболчилик фаолиятини эрта якунлашига нима сабаб бўлгани ҳақида\n8 ёшимда «Пахтакор» футбол мактабига борганман. Кейинчалик ҳозирги Олимпия захиралари коллежига ўқишга кирганман. 8-синфлигимда кўз нурим хиралаша бошлаган. Шунда шифокорлар футбол билан шуғулланишни тўхтатишимни маслаҳат берган, яъни улар тўпга бош билан зарба бермаслигимни, агар бундай қиладиган бўлсам, кўриш қобилиятим янада ёмонлашишини айтган. Шундан кейин футболдан кетишга мажбур бўлганман.\n«Бунёдкор»га келиб қолгани ҳақида\n2006 йил «Қурувчи» («Бунёдкор»нинг аввалги номи) биринчи лигада ҳаракат қилган вақтда жамоани Ҳикмат Эргашев бошқариб борарди. У, Мурод Алиев, Миржалол Қосимов ва бошқа соҳалардан бўлган яна бир қатор шахслар билан кичик даврамиз бор, шу орқали яхши танишмиз. Улар билан «Қурувчи»нинг ҳар бир ўйинига борардик ва клубнинг барча аъзолари билан таниш эдик. Жамоа Олий лигага йўл олгач, янги лойиҳа бошланган.\nТашкилий гуруҳ тузилган, унга мени ҳам таклиф қилишган. Шу тариқа 2006 йилдан кейин анча вақт «Бунёдкор»да ишладим.\n«Бунёдкор» лойиҳаси маблағ жиҳатидан ўзини оқламагандир, бироқ футболнинг ривожига ҳисса қўшди. Жамоа ўша вақтда шаклланган «Пахтакор» монополиясига чек қўйди. Хориждан футбол юлдузлари ва кучли мураббийларнинг келиши ҳам ўзбек футболида катта бурилиш ясади.\nКриштиану Роналдунинг Тошкентга ташрифи ҳақида\nКўп машҳур футболчиларда инжиқлик хислатлари бўлади, бироқ биз Роналдуда буни сезмаганмиз. Ёнидаги одамлар нима деган бўлса барчасини бажарган. У шундай шарт билан келгандики, майдонга тушиб ўйнаши мумкин бўлмаган. Чунки ўйин вақтида жароҳат оладиган бўлса, «Реал» унинг ўзига катта жарима солиши мумкин. Эсингизда бўлса, ўша вақтда ЖАР стадиони мухлислар билан тўлиб кетганди. Шу сабаб унинг ўзи ҳам қизиқиб кетган ва майдонда ёш футболчилар билан тўп тепган. Мени ҳайрон қолдирган томони шундаки, ҳозирга қадар Месси билан Роналдуни шу вақтга қадар тенгма-тенг солиштириб келишган бўлса, Месси келганда бу қадар ажиотаж бўлмаган. Роналдунинг Ўзбекистонда мухлислари бу даражада кўплигини билмагандим.\nТожикистонга қарши ўйиндаги йирик мағлубиятни эълон қилиш тақиқлангани ҳақида\nОсиё Кубоги—1996 саралаш босқичида Ўзбекистон терма жамоаси Тожикистонга тўқнаш келган. Дастлабки ўйин Душанбеда, жавоб ўйини эса Тошкентда бўлиб ўтиши белгиланганди. Ўша вақтда раҳбарлардан бири Тожикистонга қарши сафар ўйинига легионерсиз, фақат маҳаллий чемпионат футболчилари билан боришни федерациядагиларга буюрган. Бу ўйинда Ўзбекистон терма жамоаси 0:4 ҳисобида мағлуб бўлган. Бу энди сиёсий томонга ўтиб кетиб қолади: қўшни мамлакат, футболи бизникидан бир неча баробар паст бўлган жамоага қанақасига ютқазиш мумкин? Шу сабаб ўша мутасаддининг ўзи бу маълумот энг юқори даврага етиб бормаслигига ҳаракат қилган.\nУ вақтда цензура бор эди. Уларга буйруқ берилган: «Бу натижа ҳеч қаерда эълон қилиниши мумкин эмас». Газетада бу иш осон. Цензурадан ўтсагина босмага рухсат берилади, бўлмаса — йўқ. Телевидениеда спорт бўлими «Ўзбекистон» телеканалида бўларди, уларга айтилган: «Ҳеч қайси кўрсатувда ўйин натижасини бермайсан». Мен у вақтда «ТВ-2»да (ҳозирги «Ёшлар» телеканали) «Футбол олами» кўрсатувини олиб борардим. У вақтда бу канал фақат Тошкент шаҳри ва вилоятида эфирга узатиладиган, кичик телеканал эди. Ўша кўрсатувда нафақат ҳисобни, ўша тўрттала голни ҳам кўрсатганман. Бу кўрсатувдан кейин катта шов-шув кўтарилган. Тепадан қўнғироқлар бўлган, бироқ айбдор топилмаган. Чунки менга бу ҳақда ҳеч ким айтмаганди.\nМиржалол Қосимов ҳақида\nҚосимовнинг Ўзбекистон терма жамоасидаги, «Спартак Алания»даги ўйинини кўрганлар яхши билади, ҳозиргача ўзбек футболида у каби ўйинчи йўқ. На Одил Аҳмедов, на Сервер Жепаров унга тенг кела олган. Майдонни кўриш, жарима тўплари, аниқ узатмалар ва ақл — бу борада ҳеч ким унга тенг эмас.\n«Бунёдкор» собиқ раҳбари Бахтиёр Бобоев ҳақида\n2006 йилдан клубда ишлаган бўлсам, уч марта «Бунёдкор»дан кетганман. Миржалол Қосимов жамоани қабул қилиб олгандан кейин матбуот хизматида менинг ишлашимни хоҳлади. У вақтда бу лавозимда Мирзаҳаким Тўхтамирзаев ишларди. Очиғи, у билан муносабатларимиз бир воқеадан кейин бузилиб кетган ва ҳозирга қадар яхши эмас. Миржалол мени клубга олиб келмоқчи бўлган, бироқ Бобоев бунга қарши чиққан. Қосимов ўз гапида туриб олган ва унинг раъйига қарши чиқа олмай, мени чақиришган. Шу тариқа матбуот хизматида алоҳида ишлай бошладим: Тўхтамирзаев клуб ишларига жавоб берган бўлса, мен кўпроқ академияда бўлардим. Миржалол Қосимов терма жамоага ўтиб, клубдан кетганидан кейин Бобоев йил якунида мени чақирди. «Сизни Қосимовнинг илтимоси билан олгандик, энди у йўқ. Бу ишларни Тўхтамирзаев ҳам бемалол қилаверади», деди. Шундан кейин аризамни ёзиб чиқиб кетдим.\n«Бунёдкор» собиқ бош директорининг шубҳали фаолияти борасида\nМасалан, маошлар билан боғлиқ можароларга сабаб бўлган Александр Пишурнинг агенти ҳам, Симоненконинг агенти ҳам битта одам бўлган — Наманганда ишлаб кетган Сефер Алибаев. У Бахтиёр Бобоев билан жуда яхши муносабатда эди. Одатда бу қадар яқин инсонлар орасида бундай низо чиқиши мумкин эмас. Менда охири шунақа хулоса пайдо бўлдики, балки, шундай қарздорлик туфайли катта пул ундиришдан иккала томон ҳам манфаатдордир? Бу нарса содир бўлди демоқчи эмасман, бироқ менда шундай тасаввур қолди. Ахир, яқин оғайниси-ку, қандай қилиб бундай воқеа бўлиши мумкин?\nФан-клуб билан учрашув вақтида бир нарсани эшитиб қолдик, маълум бўлишича, раҳбарият «Биз шу ерда эканмиз, Миржалол Қосимов қайтмайди», деб айтган экан. Сабаби Миржалол Қосимов клубда ноҳақликларга йўл қўйиб бермасди. У оддий бош мураббий эмас, менежер эди: ўйинчи харид қилишдан тортиб таркибгача ўз назоратида ушларди. Бу эса клуб раҳбарларига маъқул келмасди. Ундан кўра уларга «хўп» деб турган мураббий яхшироқ.\n«Бунёдкор» раҳбариятидаги ўзгариш ҳақида\nКлуб Давлат активларини бошқариш агентлигига ўтказилганидан кейин ташкилот ҳужжатларни текширишни бошлаган. Айнан нима бўлганини билмайман, тушунишим бўйича айрим молиявий ҳужжатлар уларни қониқтирмаган. Улуғбек Мирзаев ишдан олинган йиғилишда у ўзининг ишдан бўшатилишига нима сабаб бўлганини сўради. Давлат активларини бошқариш агентлиги вакили шундай деди: «Сиз биз сўраган ҳужжатларни вақтида етказиб бермадингиз. Шу сабаб биз бундай раҳбар билан ишлай олмаймиз». Ўша йиғилишда Айниддин Ғиёсов директор этиб тайинланди. Кўп ўтмасдан Ғиёсов соғлиғи сабаб умуман ишга чиқмади. Шундан кейин клуб жуда қийин ҳолатни бошдан кечирди. Директор йўқ, муҳр йўқ.\nАбрамов билан келишмовчилик ва Мақсудов билан муносабатларнинг бузилиши ҳақида\nБу орада Вадим Абрамов «Ўзбекнефтгаз»га бориб шикоят қилишдан тўхтамади: «Мирзаев, Ғиёсов ва Имомхўжаевлар футболни одами эмас, шу сабаб клуб шу аҳволга тушди. Янги директор қилиб Шуҳрат Мақсудовни тайинланг, у футболдан чиққан». Кунларнинг бирида Равшан Эрматов келди ва клубга Шуҳрат Мақсудов бош директор вазифасини бажарувчи этиб тайинлангани, бироқ ҳали расман тасдиқланмаганини маълум қилди. Бу ҳақда буйруқ чиқиши билан Мақсудовнинг биринчи буйруғи мени ишдан бўшатиш бўлди. Шундан уч кун ўтиб, Мирзаев судда ютиб чиқиб, қайта ўзининг жойига ўтирди. Мақсудов эса мураббийликка кетди.\nБиз Шуҳрат билан 30 йиллик қадрдонмиз, аниқроғи қадрдон эдик. Оилавий борди-келдимиз бор эди, жуда яқин эдик. Бироқ Абрамов билан муносабатим яхши эмас эди, буни очиқ айтаман. Ҳужжатларни кўтарганда бир нарса мени ҳайрон қолдирганди. Абрамов «Бунёдкор» билан Суперлигада 3-ўринни эгаллаб, ОЧЛ плей-офф босқичига йўлланма олгандан кейин раҳбариятдан 60-65 миллион сўмлик маошини 150 миллионга кўтаришни сўраган. Раҳбар Чемпионлар Лигаси гуруҳ босқичига йўлланма олинган тақдирда бунга рози бўлишини айтган ва қўл қўйган. Бироқ ўша вақтда ҳисобчи ва молиявий менежерга бу маошни йиллик сметадан ошиқча пул сарфламаган ҳолда қоплаш талабини қўйган. Улар қўшимча даромадларга ишониб, розилик берган.\nАбрамовга бунча маош тўлаш учун эса бирор нимадан воз кечиш керак: ходимлар, футболчилар маошидан ололмайди, сафарга ажратилган пулларга тега олмайди, таъминотдан кечишган. Аммо бу вақтда пандемия бошланди, бор ҳомийлар ҳам йўқ бўлди, тушум камайди. Охири шу даражага етиб бордикки, озиқ-овқат таъминотидан қарзимиз 300 миллион сўмгача чиқиб кетди. Ҳар куни таъминотчилардан таҳдид эшитардик: «эртадан таъминот узилади». Бу жуда қўрқинчли ҳолат эди.\nФараз қилинг, академия болалари эрталаб туриб, ошхонага тушса, ҳеч вақо йўқ. Бир куни академия мураббийлари ўша вақтда вақтинчалик раҳбар бўлганим учун мендан талаб қила бошлади. Шунда вазиятни тушунтирдим ва Абрамовга маош тўлаб бериш учун таъминотдан воз кечилди, шунинг учун ҳолат шу аҳволга келганини айтдим. Бу бир зумда Абрамовнинг қулоғига етиб борди. Ўшандан кейин у мени кетказиш ҳаракатига тушиб қолди. Амаллаб, Мақсудовни директорликка тайинлади. Ўртада келишув бўлган: «ўтиришинг билан Имомхўжаевни ишдан оласан».\nБуйруқ чиқиши билан Мақсудов мени хонасига чақирди ва бош директор ўринбосарлигидан кетишим кераклигини айтди. Жаҳлим чиқиб кетди: «Шуҳрат ‘Бунёдкор’ стадиони раҳбарини нечта ўринбосари бор? Тўртта. Агар таъсисчи ишдан олмоқчи бўлса, биринчи бўлиб ўшаларни олади. Бизда ўзи битта ўринбосар бўлса... Ундан кўра бу Абрамовнинг истаги эканини айтиб қўяқол», дедим. Шу тариқа тортишиб қолдик, аризамни ёздим ва чиқиб кетдим.\nАбрамовнинг «Бунёдкор» ишларига аралашишдан тўхтамагани борасида\nЎФА томонидан терма жамоалар бош мураббийлари клубда фаолият юритиши бекор қилингандан кейин ҳам Абрамов деярли ҳар куни жамоада кўриниш берарди. Юқорида айтиб ўтилган мажлисни ҳам Абрамов ташкил қилди. У ахир терма жамоа бош мураббийи ва клубга умуман алоқаси бўлмаслиги керак. Матбуотда ҳам чиқди: «Абрамов ‘Бунёдкор’да ўзига захира аэродроми тайёрлаб кетмоқда», яъни Абрамов терма жамоага кетгани билан, унинг ёрдамчилари Мифтахуддинов ва Мақсудов қолади, бироқ жамоани Абрамов бошқаришда давом этади. Худди шундай бўлди.\nБилишим бўйича, Абрамов ўйин вақтида кийиниш хонасига кирган ва ПФЛ комисарлари билдиришнома ёзиб берган. ПФЛ эса уларни ЎФАга оширган. «Мен терма жамоа мураббийиман ва ҳар бир кийиниш хонасига киришга ҳаққим бор», дея охиригача ўжарлик қилиб туриб олди. Лекин ҳаммаси маълум эди, таркиб борми, бошқаси борми, ҳаммасини у белгилаб берарди.\nЎзбекистон терма жамоасининг ЖЧ—2022 2-саралаш босқичида қолиб кетишида кимнинг айбдорлиги ҳақида\nБунга Вадим Абрамов айбдор. Ассоциация унинг учун ҳамма шароитни яратиб берганидан хабарим бор. Ҳозир болалар футболи, тизим, порахўрлик, ҳакамлар савиясини айтиш мумкин, бироқ бу босқичда қолиб кетишимизга бош айбдор — Абрамов.\nЯнгиликлар » Спорт » Вадим Абрамов қўлидаги «қўғирчоқлар» ва Ўзбекистоннинг шармандали мағлубиятини яширишга уринганлар - Аброр Имомхўжаев


ФАТХУЛЛА МАЪСУДОВ: «ГЕНЕРАЛ МЕНГА ТАЪТИЛ БЕРГАН!»\nҚабулхонада кўп кутмадик. Душанба, вақт тиғизлигига қарамай, бизни илиқ кутиб олган Ўзбекистонда хизмат кўрсатган артист, Ўзбек миллий академик драма театри директори Фатхулла Маъсудов билан суҳбатимиз олис йилларда кечган армия хотиралари, саҳнада яратган тарихий образлари, офицерлар талқинидаги роллари ҳақида борди.\n– Санъат институтини тугатган йилим, армияга чақирув қоғози келиб турибди, денг, – дея сўз бошлади Фатхулла ака. – У пайтда армияга йигитлар ҳозиргидек ошиқиб кетмасди. Боришдан ҳам, қайтишни ўйлаб қайғуришарди. Чунки қўшни Афғонистон давлатида уруш бошланган, аксарият аскарлар ана шу ерга юбориларди. Ўшанда дадам билан қилган суҳбатимиз сира ёдимдан чиқмайди.\n– Дада, Афғонистонга тушсам нима бўлади? Ахир у ерда уруш-ку, – десам ўйланиб турдилар-да:\n– Ўғлим, бу ёғи пешонадан. Қўрқма, довюрак бўл. Бирибир хизмат қилиш керак, – дедилар ва бағрига босдилар. Шунда кўзимдан ёш чиқиб кетди.\nШу даъват билан армияга кетдим. Беш кеча-кундуз йўл юрдик. Қаерга бораётганимизни билмаймиз. Поезддан тушсак, тизза баравар қор, совуқ. Тош кўчалар устидан қорни «ғарч-ғурч» босиб ҳарбий қисмга келдик. Билсам бу Украина экан. Биз хизмат қиладиган жой айнан Афғонистонга аскар етказиб берадиган, кучли тайёргарликка эга қисм экан. Олти ой ўқув-машғулотлардан кейин сержант унвонини беришди. Мен командир ёрдамчиси эдим ва ҳарбий машина бошқарардим. Бироқ бизни урушга олиб кетишмади.\nХизмат туфайли Украина нақадар бепоён ўлка эканлигини кўрдим. Одамлари ҳам жуда яхши. Айниқса, аскарни яхши кўради. Чунки уруш кўрган халқ. Машғулотлар давомида қишлоқлардан ҳам ўтиб турардик. Сафда борарканмиз, командирларимиз қишлоқдан иложи борича югуртириб олиб ўтиб кетишарди. Шунда ҳам одамлар уйларидан қўлига нима илинса, нонми, пишлоқми, мевами олиб чиқиб тутқазишар, «куше солдат, дорогой мой» деб алқаб қолишарди... Чамамда, аскарлар уларнинг урушда бедарак кетган ёхуд ҳалок бўлган фарзандларини ёдга соларди.\nҚиш шу қадар совуқ бўлардики, окопларда оёқларимиз музлаб қоларди. Кийимлар оғир, этикнинг ўзи икки килодан ошиқ, лекин машғулотлар кишини чиниқтираркан. Бора-бора совуқ таъсир қилмай, шароитларга мослашиб қолдик. Хизмат давомида яхши натижаларга эришган, топшириқларни аъло даражада бажарган аскарларга уйга таътил берарди. Бу юзтадан биттага насиб этарди ёки йўқ. Мен мерган эдим, яхши югурардим. Бироқ бу имтиёз менга кутилмаганда насиб этди. Бир куни ҳарбий қисмда полк командири келгани ҳақида эшитиб қолдик. Бизнинг рота тозалаш ишлари билан банд эди. Кимдир пол ювган, супурган. Аскарларни назорат қилиб юрардим. Шу пайт генерал тўғри бизнинг рота томон кела бошлади. Низомда кўрсатилгандек олдига чиқиб, мурожаат қилдим.\n– Ўртоқ генерал, бизнинг бўлим ўз жойида, тозалаш ишлари билан банд. Сизга хабар берувчи сержант Маъсудов, – дедим. Генерал бошимдан оёғимгача бир қур назардан ўтказди-да, яхши деб, бошқа роталар томон кетди. Кетар чоғи яна бизнинг ёнимизга келиб, «Сержант Маъсудов сафдан чиқинг», деб қолди. Чиқдим. «Сержант Маъсудовга хизматни аъло даражада ўтаётгани учун 10 кунга уйга таътил берилсин!» деб чиқиб кетди. Қаранг, бу ҳам худонинг инояти-да. Шунча аскарлар ичида кийим-бошим, ўзимни тутишим билан эътиборга тушиб, уйдагиларни ҳайрон қолдириб, таътилга келиб кетганман.\nЭнди бугунги армияда йигитлар эмин-эркин хизмат қилишмоқда. Бошқа юртга бориб, касал бўлиб, уйдагиларини соғиниб, ичикиб юрмайди. Улар нима учун, ким учун хизмат қилаётганини, ортида Ватани, кутиб турган ота-онаси борлигини, шу халқ, шу ерлар муҳофазасида, мудофаасида масъул эканлигини билади. Буни хизмат сафарлари сабаб, ҳарбий қисмларда ўтадиган суҳбатларда кўрамиз, ҳис қиламиз.\nҲозир гоҳида кўзга хунук ҳолатлар ҳам тушиб қолади. Яъни кўча-кўйда йигитдек юролмайдиган, ҳамма нарсага кулиб, ўзини тутолмайдиган укаларимизни кўрсам, хафа бўлиб кетаман. Тўғри, улар ҳали ёш, қийинчилик кўрмай, тинчлик замонида ўйнаб-кулиб вояга етишяпти. Лекин йигит дегани ҳаммаси ҳам эркак бўлавермас экан-да. Бундай тайинсиз, на илмга, на бирор ҳунарга иштиёқманд, куни телефонга тикилиб, қизлар ҳақидаги ғийбатдан бўшамайдиган укаларга Ватаннинг муҳофазасини топшириш мумкинми? Шундай пайтда хаёлимдан: «Бу болаларни армияга олиб бориш керак, уларни ҳарбий интизом бир йўлга солади», деган фикр ўтади. Чунки армия ҳаёти йигитни тоблайди, қийинчиликларга бардошли бўлишга, собитқадам бўлишга ундайди.\nГазетангиз ходимларига, ўқувчиларига Оллоҳдан куч-қувват сўраб қоламан. Машаққатли ва шарафли касбларига камол тилайман. Юртимиз доимо тинч бўлсин!


ЎФА майдонида “Наврўз фестивали” бошланди\n20 март, 2018, 16:50 660\nЎзбекистон футбол ассоциацияси тавсиясига биноан Тошкент шаҳар футбол федерацияси 2004 йилда таваллуд топган футболчилар ўртасида "Наврўз фестивали"ни ўтказишга киришди. Бундан кўзланган мақсад Ўзбекистон ўсмирлар терма жамоасини шакллантириш, унинг таркибига истеъдодли футболчиларни саралаб-танлаб олишдан иборат.\nСаралаб олиш масъулияти яқин ўтмишнинг таниқли футболчиси Азамат Абдураимов зиммасига юклатилган. 16 ёшли ўсмирлар термасини бошқаришга бириктирилган Абдураимов бошчилигидаги селекционерлар гуруҳи мусобақа давомида Тошкент, Қашқадарё ва Намангандаги истеъдодли футболчиларнинг хатти-ҳаракатларини кузатишади, хулоса қилишади.\nЎзбекистон U-16 терма жамоаси жорий йилда шаклланади, 2019 йили Осиё чемпионати саралашида иштирок этади. Агар саралашдан муваффақиятли ўтса 2020 йил Осиё чемпионати финал босқичида қатнашади. Ушбу қитъа чемпионатида ярим финалга қадар етиб борган ўсмирлар терма жамоаларига эса 2021 йилда бўлиб ўтадиган U-17 Жаҳон чемпионатида қатнашиш йўлланмаси берилади.\nБугун ЎФФ сунъий майдонида иккита ўйин бўлиб ўтди:\n"Пахтакор" (Тошкент) - "Насаф" (Қарши) – 2:1\n"Odil Junior" (Наманган) - "Локомотив" (Тошкент) – 1:1


Ўзбекистонда валюта айирбошлаш операцияларини амалга ошириш тартиби янгиландиHaqida.net\nHome Dunyo Ўзбекистонда валюта айирбошлаш операцияларини амалга ошириш тартиби янгиланди\nТОШКЕНТ, 10 ноя — Sputnik. Ўзбекистон Марказий банки 6 ноябрь куни тижорат банкларда жисмоний шахслар билан валюта айирбошлаш операцияларини амалга ошириш тартиби тўғрисидаги низомни тасдиқлади.\nУнга кўра, тижорат банклар жисмоний шахслар, шу жумладан юридик шахс мақомини олмасдан фаолият кўрсатаётган якка тартибдаги тадбиркорлар халқаро тўлов карталаридан хорижий валютани сотиб олишлари мумкин.\nВалюта айирбошлаш шохобчалари нафақат нақд хорижий валюталарни сотиб олади, балки халқаро тўлов карталардаги валюталарни ҳам харид қилади.\nХорижий валютани сотиб олиш ва сотиш курслари тижорат банклари томонидан чет эл валютасига бўлган талаб ва таклифни ҳисобга олган ҳолда мустақил равишда белгиланади.\nТижорат банклар жисмоний шахс ёки ЯТТнинг халқаро тўлов картасидаги чет эл валютасини операция амалга ошириладиган кундаги чет эл валютасини сотиб олиш курсига мувофиқ бажаради.\nFlickr/ 401(K) 2012Ўзбекистонда нақд валюта сотиш ҳали бошланмадиОперация миқдори энг кам иш ҳақининг 500 баравари ёки ундан ошган тақдирда, жисмоний шахснинг шахсни тасдиқловчи ҳужжатни тақдим этиш керак бўлади. Ундан нусха олиб қўйилади.\nЧет эл валютаси норезидентлардан сотиб олинаётганда, улардан паспорт ва валютани четдан олиб келинганлигини тасдиқловчи божхона декларацияси ёки уларнинг халқаро тўлов карталаридан банк терминали орқали ечиб олинганлигини тасдиқловчи терминал чеки асосида сотиб олинганда маълумотнома берилади. Мазкур маълумотнома сарфланмай қолган миллий валютани чет эл валютасига қайта алмаштириш учун асос бўлади. Операция суммаси божхона декларациясида назарда тутилган валюта миқдоридан ошмаслиги керак.\nБундан ташқари, тижорат банкларга валюта айирбошлаш операцияларда расмийлаштириладиган маълумотномаларни «Давлат белгиси» уюшмасига мурожаат қилмасдан, мустақил равишда тайёрлашга рухсат берилди.


Марказий банк асосий фоиз ставкасини ўзгаришсиз қолдирди – Газета.uz\nМарказий банки бошқаруви асосий ставкани йиллик 14 фоиз даражасида ўзгаришсиз қолдирди. 2021 йилда ЯИМнинг реал ўсиши 4,5−5,5 фоиз даражасида бўлиши, инфляция даражасининг 9,0−10,0 фоизга қадар янада пасайиши кутилмоқда.\nLotinchada 21 январ 2021, 12:28 Иқтисодиёт\n21 январь куни Ўзбекистон Республикаси Марказий банки Бошқарувининг йиғилиши ўтказилди, дея хабар берди Марказий банк матбуот хизмати.\nЙиғилишда Марказий банки бошқаруви асосий ставкани йиллик 14 фоиз даражасида ўзгаришсиз қолдириш тўғрисида қарор қабул қилди.\n«Ушбу қарор инфляция динамикасини янада пасайтириш, иқтисодиётда реал фоиз ставкаларини ижобий даражада сақлаб қолиш, шунингдек, иқтисодий фаолликнинг тикланиши учун қулай шарт-шароитлар яратиб бориш мақсадида қабул қилинди», — дейилади Марказий банк матбуот хизмати хабарида.\nШунингдек, маълум қилинишича, 2021 йилда Марказий банк ҳукумат билан биргаликда инфляциянинг йил охирига 10 фоиздан паст бўлган оралиқ мақсадли кўрсаткичига эришиш учун барча зарурий чораларни кўриб боради.\nИнфляцияга озиқ-овқат маҳсулотлари нархларининг ўзгариши нисбатан юқори — 6,5 фоиз банд ҳисса қўшди. Мазкур товарлар гуруҳи бўйича инфляция умумий инфляция даражасидан анча юқори бўлди ва йил якуни бўйича 15,3 фоизни ташкил қилди.\nОзиқ-овқат инфляциясига босим, асосан мавсумий омиллар, барқарор талаб, жаҳон ва асосий савдо-ҳамкор давлатлар озиқ-овқат бозорларидаги нархларнинг ўсувчи динамикаси таъсирида юзага келди. Бунда асосий озиқ-овқат маҳсулотлари нархлари юқори даражада ўсди. Хусусан, картошка нархи — 42 фоизга, тухум — 38 фоизга, ўсимлик ёғи — 27 фоизга, шакар — 21 фоизга, гўшт маҳсулотлари — 18,1 фоизга ва нон маҳсулотлари — 15,2 фоизга қимматлашди.\n2020 йилда ноаниқликларнинг кучайиши таъсирида аҳоли ва тадбиркорлик субъектлари инфляцион кутилмаларининг нисбатан юқори ўсиши кузатилди. Бу апрель ва июль ойларига тўғри келган бўлса, август ойида кутилмалар пасая бошлади ва аҳоли учун 17−18 фоиз ҳамда тадбиркорлик субъектлари учун 18−19 фоиз даражасида қайд этилди.\nДастлабки ҳисоб-китобларга кўра, 2020 йил якунлари бўйича ЯИМ ўсиши Марказий банк базавий прогноз кўрсаткичларидан (1−1,5 фоиз) юқори бўлиши кутилмоқда. Бу биринчи навбатда, 2020 йил январь-ноябрь ойларида саноат ишлаб чиқариш ҳажмининг 0,7 фоизга (январь-сентябрь ойларида 2,7 фоизлик пасайиш бўлган), чакана савдо айланмасининг 2,4 фоизга, хизматлар ва қурилиш ҳажмининг мос равишда 2,2 ва 8,7 фоизга ўсиши билан изоҳланади.\n2020 йилда иқтисодиётда ижобий реал фоиз ставкалари сақланиб қолди. Банклараро пул бозорининг ўртача тортилган фоиз ставкаси декабрь ойида 14,4 фоизни ташкил қилди ва фоиз коридори доирасида асосий ставкага нисбатан ижобий тафовут билан шаклланди.\n2020 йилнинг март ва октябрь ойларидаги мустаҳкамланишдан сўнг сўмнинг реал самарали алмашув курси йил якунига келиб, асосий савдо ҳамкорлар миллий валюталари курсининг ўзгариши ва инфляция даражасининг ошиши, шунингдек, мамлакатда инфляция даражасининг пасайиши ҳисобига ўзининг узоқ муддатли трендига яқинлашди.\n2020 йилдаги кўрсатилган фискал рағбатлантириш ва пул-кредит шароитларининг нисбатан юмшатилиши таъсири 2021 йилнинг биринчи ярмида талаб томондан иқтисодий фаолликни қўллаб-қувватлашга хизмат қилади. Бунда 2021 йилда ЯИМнинг реал ўсиши 4,5−5,5 фоиз даражасида бўлиши прогноз қилинмоқда.\nҲисоб-китобларга кўра, 2021 йилда иқтисодиётга кредит қўйилмалари ҳажми номинал ЯИМ ўсишига мутаносиб бўлади ва 16−20 фоиз атрофида бўлиши кутилмоқда.\nТартибга солинадиган нархларнинг ўзгаришсиз қолиши ва инфляция омилларининг мувозанатлашиши ҳисобига 2021 йил якуни бўйича инфляция даражасининг 9,0−10,0 фоизга қадар янада пасайиши кутилмоқда.\nМарказий банк баҳолашларига кўра, пул-кредит сиёсатининг жорий «нисбатан қатъий» шароитлари 2021 йилнинг биринчи ярмида иқтисодий ўсишнинг базавий прогнозларини қўллаб-қувватлаш ва пул бозорида ижобий реал фоиз ставкаларни (3−4 фоиз даражасида) таъминлаш учун етарли ҳисобланади.


Oтa бўлиш эмac, oтaлик қийин... - Huquq.uz\nOтa бўлиш эмac, oтaлик қийин…\n12:15 - 19.09.2020\nХалқимизда «Ота бўлиш осон, оталик қилиш қийин» деган гап бор. Бу оталик бурчини ҳамма ҳам эплай олмаслигига ишорадир. Чиндан ҳам бугун турмушидан ажралиб, фарзандлари таъминотини «унутиб» қўяётган ёки фарзандлари ўз бағрида бўла туриб, уларга тўғри тарбия бера олмаётган оталар йўқ эмас. Чамаси, улар фарзандларини вояга етгунига қадар боқиш ва тарбиялаш ота-онанинг конституциявий бурчи эканлигини билишмайди ёки тан олишмайди.\nКатталарнинг айби учун товон тўлаётган болалар\nШундай экан, сизу биз, атрофдагилар, кўпни кўрган отахону онахонлар бу ҳақиқатни уларнинг қулоғига яна бир бор қуйиб қўйсак, фойдадан холи бўлмайди. Оила қураётган йигит-қизларга эътибор берсангиз, кўнглида бир дунё орзулар жўш уриб турган бўлади. Жумладан, оила қургач, тотув яшаш, ширин-шакар фарзандлар кўриш ва уларни тарбиялаш ҳақида ўйлашади. Ҳар бир оила миллатнинг бардавомлигини, миллий қадриятлар барҳаётлигини таъминлайди.\nАгар оилада аҳиллик йўқолса, бундан болалар энг кўп жабр кўради. Эр-хотин ажрашиб кетса, яна болалар азият чекади. Таҳлилларга кўра, нотинч оилаларда улғаяётган болалар табиатан одамови бўлиб, руҳий синиқликда ва ҳатто кўнглида нафрат билан вояга етар экан. Ҳамкасбим Ойбек Жуманиёзовнинг газетамизнинг 2020 йил 23 июль сонида чоп этилган «Отамдан нафратланаман…» сарлавҳали мақоласида келтирилган фактлар ҳам фикримнинг тасдиғидир.\nКашандалик, ичкиликбозлик, гиёҳвандликка ўрганган кишиларда ирода ҳам сусайиб бораверади. Пировардида у нафақат оиласини, балки ўзини ҳам бошқаришга ожиз бўлиб қолади. Меҳнат қилиш, фикрлаш қобилияти сусайиб, халқ ибораси билан айтганда, «одамгарчиликдан чиқади». Афтидан, Озоднинг отаси ҳам шундай кўйга тушган. Онаси эса азбаройи болаларини тирик етим қилмаслик учун эрининг барча ситамларига чидаб келган. Лекин Озоднинг отасидан кўнгли қолган, уни кўришни ҳам истамайди, ҳатто ундан нафратланади. Баъзи аёллар бундай ситамларга чидаёлмайди. Бундай пайтда болаларининг тақдирини ҳам ўйлаб ўтирмайди. Оқибатда оилавий ажрашишлар юз беради.\nХўш, пароканда бўлган оила болаларининг нима гуноҳи бор? Айбни катталар қилсину, товонини болалар тўлашсинми? Хотинини кўчага ҳайдаган эр эртага болаларининг кўнгли кемтик бўлиб қолишини хаёлига келтирармикан? Агар келтирганда болаларини тирик етим қилмаган бўлар эди.\nЯқинда ижтимоий тармоқларда хотинини инсон боласининг етти ухлаб тушига кирмайдиган усуллар билан таҳқирлаб келган самарқандлик эркак ҳақида ўқиб, даҳшатдан анча вақт ўзимга кела олмадим. Наҳотки инсон шу даражада тубанлашиши мумкин? Хотинига берган азобларининг мингдан бирини ўз синглисига раво кўрармикан у?\nШунчалик уқубатларга гирифтор қилинган аёлнинг гуноҳи бор-йўғи куёвга ёқмаслигию унинг синглиси билан тортишганида экан. Эркакнинг хотинини қандай тепкилагани акс этган видео эса дунёни кўзингизга қоронғу қилиб юборади…\nБеихтиёр ўйланиб қоласан киши. Қайси асрда яшаяпмиз? Наҳотки атрофимизда гулдай аёлини, оиласини ботқоққа улоқтириб хўрлайдиган шундай тубан кимсалар бор? Шулар билан бир ҳаводан нафас олаяпмизми? Вазият шу даражага етгунича атрофдаги одамлар қаёққа қарашди? Ижтимоий тармоқларда ёзишгани сингари энди яраштириш билан иш битадими?\nБолалар – келажагимиз\nМаҳалламизда бахтли яшаб келаётган бир оилага кўз тегдими, эр-хотин ажрашиш ҳаракатига тушишди. Бироқ ўртада фарзандлар бор. Хотиннинг ўй-хаёлларини икки гўдак билан қай эшикка бош суқаман деган ҳадик қамраган бўлса, эр иложи борича болаларига алимент тўламаслик йўлларини ахтариш билан банд эди. Судда икки инсоннинг хаёлидан ана шундай икки хил ўй ўтмоқда. Хотин ёмон бўлса, ўз пушти камаридан бўлган болалар-чи? Ҳали эсини таниб-танимаган норасидалардан ота нима ёмонлик кўрдики, уларни моддий таъминотдан ҳам маҳрум этишга уринади.\nЖиноят ишлари бўйича Қарши шаҳар судида айнан фарзандларига алимент тўлашдан бўйин товлаб келган отанинг масаласи кўриб чиқилди. Конституциямизнинг 64-моддасида «Ота-оналар ўз фарзандларини вояга етгунларига қадар боқиш ва тарбиялашга мажбурдирлар…» деб ёзиб қўйилган. Оилада фарзанд туғилганиданоқ отанинг ҳам, онанинг ҳам зиммасига табиий ва қонуний равишда фарзандни вояга етгунча боқиш ва тарбиялаш мажбурияти юкланади. Бундан бўйин товлашга отанинг ҳам, онанинг ҳам ҳақи йўқ.\nСирасини айтганда, Фозил Асадов (исм-фамилиялар ўзгартирилган) турмуш ўртоғи Азиза Нурматова билан аҳил-иноқ яшаб келаётганди. Негадир кейинчалик ўрталарида тушунмовчиликлар келиб чиқа бошлади. Кундалик жанжаллар эр-хотиннинг ажрими билан якун топгандек эди. Лекин болаларнинг таъминоти масаласи ҳал этилмагани келишмовчиликнинг давом этишига сабаб бўлди. Алимент масаласи Азиза Нурматовани судга мурожаат этишга мажбур қилди… Ваҳоланки, ота-она фарзандига ўзининг нафақат моддий, балки маънавий ёрдами ҳам кераклигини ҳис қилиши, оила бузилган тақдирда ҳам буни унутмаслиги лозим.\nАслида болани фақатгина алимент пули билан боқиш, вояга етказиш мумкинми? Бола аввало ҳам отасининг, ҳам онасининг маънавий кўмагини ҳис этишни истайди. Ўртоқлари олдида отаси билан фахрланишни хоҳлайди. Озод ҳам шуни хоҳлаган. Бироқ отаси унга ўрнак бўлолмаган, аксинча, ҳар куни ичиб келиб, онасини калтаклаб, ҳақоратлаб оиланинг тинчини бузиб келган. Ибн Сино таъкидлаганидек, «Оилада катта ёки кичик нарса бўлмайди. Ҳамма нарса, ҳатто энг оддий бўлиб кўринган оилавий муносабатлар ҳам болага таъсир кўрсатади».\nҚалби тоза инсонларни боладай беғубор деб таърифлашлари бежиз эмас. Катталар болаларга ўрнак бўлиши шарт, болалар эса ўзлари билмаган ҳолда катталарга ўрнакдир. Уларнинг адоват, туҳмат, ғийбат, ёвузликдан холи кўнгиллари ўзлариникидир! Агар шу иллатлар кўрина бошлаган бўлса, у кўнгилча катталар таъсирига ўта бошлабди… Болаларимиз бизнинг келажагимиз. Улар орзуларимизнинг ушалиши, хатоларимизни тузатишга имкониятдир.\nЭнг мақбул сармоя\nҲиндистонлик Сундар Пичай 1993 йилда АҚШнинг Стенфорд университетида ўқиш учун грант ютиб олади. Бироқ Ҳиндистондан у ерга учиб бориш учун маблағи йўқ эди. Шунда отаси унга ўзининг қарийб бир йиллик маошига тенг пулга самолётга чипта олиб беради. Сундар умрида биринчи марта самолётда учиб, Америкага бориб университетда ўқий бошлайди.\nЎша йигит 2015 йилда жаҳоннинг энг бой компанияларидан бири ҳисобланган «Google» ширкатининг бош директори этиб тайинланади. 2019 йилда унинг йиллик маоши 281 миллион долларга тенг бўлган.\nСундар Пичайга отасининг бир пайтлар қарз олиб бўлса-да, фарзандини қўллаб юборгани кун келиб ўз мевасини берди. Шундай экан, энг мақбул сармоя фарзандлар келажаги учун тикилган сармоядир.\nЭркак – оиланинг қўрғони\nАллоҳ таоло эркак кишини жисмоний ва руҳий жиҳатлари билан оила раҳбари бўлишга мос қилиб яратган. Оила қуриш ва унинг осойишталигини сақлаш, бу йўлдаги барча харажатлар эркакнинг зиммасига юкланиши бежиз эмас.\nМинг йиллар давомида юртимизда ота шахси улуғланиб, иззат-ҳурматга лойиқ кўриб келинмоқда. Оилада ота ҳал қилувчи гапни айтган. Ота ўтирган уйнинг томига фарзанд чиқмаган. Фарзанд йўлга отланганда оқ фотиҳани ота берган. Хуллас, ота шахси оилада олий даражага кўтарилган. Шунга кўра Аллоҳ таоло эрни оилада бошлиқ этиб қўйган.\nАслида раҳбарлик масъулиятдир. Минг афсуски, бугунги кунда айрим оилаларда отанинг ўрни пасайиб бормоқда. Тайинли жойда ишламаслик, ичкиликка ружу қўйиш, ҳар хил гап-гаштаклар, осон ва енгил яшашга интилиш эркаклар мавқеини пасайтириб юбормоқда.\nОтанинг фарзанд тарбиясига бепарволиги, шаклланаётган шахсга намуна бўла олмаслиги, табиийки, бора-бора боласи олдида унинг мавқеини пасайтиради. Аслида эркаги бор уйнинг файзи ўзгача бўлиши керак. Бироқ ишёқмас, оилани боқиш ташвиши билан яшамайдиган ва уй беги бўлиб қолган, ғурурсиз эркак ҳеч қачон уйга файз ва барака кирита олмайди. Аслида эркаги бор оила – пойдевори мустаҳкам қалъа.\nЭр одатда оиланинг қўрғони, ватан ҳимоячиси, фарзандлар учун мардлик тимсолидир. Падари бузрукворлик бахти эса бола тарбиясидек юкни елкасига ола билган, солиҳ, ибратли фарзандлар тарбиялаган оталарга насиб этади.\nХалқимиз орасида бағрикенг инсонлар кўп. Улар ота-онасиз қолган болаларни ўз фарзандидан кам кўрмай меҳр бериб тарбиялайдилар. Бундай саховатпеша инсонлар ҳақида кўплаб асарлар ёзилган, кинолар ишланган.\nИккинчи жаҳон уруши йилларида етим қолган болаларнинг бир гуруҳини фарзандликка олган тошкентлик Шомаҳмудовлар оиласини эсланг. Раҳмат Файзийнинг «Ҳазрати инсон» романи асосида ишланган «Сен етим эмассан» фильми халқимизнинг энг севимли фильмларидан бири бўлиб қолгани ҳам бежиз эмас.\nБиз юқорида бекорга бадиий адабиёт ва кинолар тўғрисида сўз юритмадик. Буларнинг барчаси маънавият билан боғлиқ бўлиб, инсоннинг камолоти учун хизмат қилади. Бироқ бундай тарбия мактабидан бебаҳра қолган Озоднинг отаси ва Фозил Асадовга ўхшаган кимсалар ҳам борки, улар маънавий бойликнинг қадрига етмайди. Оила шаънидан, унинг қадр-қимматидан пулни, маишатбозликни устун қўяди. Акс ҳолда ўз фарзандларини тақдир ҳукмига ташлаб қўймай, ҳаётда уларга ибрат бўлар эди. Зеро, Н.Новиков таъкидлаганидек, «Болаларнинг мурғак қалбига ҳеч нарса ибратдек кучли таъсир этмайди, барча ибратлар ичида эса ота-она ибратидан кўра чуқурроғу мустаҳкамроқ ибрат йўқ».


Автомобилнинг кўр ҳудудлари. Улар қанчалик хавфли? – Avto Olam\nАвтомобилнинг кўр ҳудудлари. Улар қанчалик хавфли?\nAvto Olam > Blog > Кун мавзуси > Автомобилнинг кўр ҳудудлари. Улар қанчалик хавфли?\n14 ёшли америкалик мактаб ўқувчиси Алайна Гасслер автомобиль ҳайдовчиларига олд кенгайтириш имконини берувчи, яъни «кўр ҳудуд»дан халос этувчи ихтирога қўл урди. У машинанинг ташқи қисмига веб-камера ўрнатиб, кўчадаги тасвирни салонга намойиш қилиш учун кичик проектордан фойдаланган.\nЎз ихтироси намойишида, қиз, нур акс эттирувчи мато туфайли, салондаги тасвир фақат ҳайдовчига кўринади ва бу йўловчиларга ноқулайлик туғдирмайди.\nУшбу прототипни Гасслер Эйвон Гроув мактабининг илмий ва технология ярмаркаси учун яратди ва отаси билан унинг Jeep Grand Cherokee автомобилида синовдан ўтказди.\nБироқ мутахассисларнинг фикрига кўра, технология мукаммал эмас ва ҳозирча оммавий қўлланишга яроқсиз. Чунки проектор ва камера ҳатто паст тезликда ҳам тебранади ва кўчадаги тасвирни бироз каттароқ кўрсатади.\nШунга қарамай, октябрь ойининг охирида ихтирочи қиз Broadcom MASTERS илмий-техник танловининг бош соврини ва 25 минг АҚШ доллари миқдорида мукофотга эга бўлди.\nҲақиқатдан ҳам автомобилдаги «кўр ҳудудлар» ҳайдовчиларга жиддий муаммо туғдиради. Баъзи автомобиль ишлаб чиқарувчилар «кўр ҳудудлар»дан халос бўлиш ҳаракатини бошлашган. Масалан, Land Rover ҳайдовчиларга экранлардан фойдаланган ҳолда автомобилдаги барча тиргаклар оралиғини кўздан кечириш имконини берувчи тизимни тадқиқ қилди.\nБироқ ҳозирга қадар ушбу муаммо оммавий тарзда ўз ечимини топмади.\nАвтомобиль ойналарининг «кўр ҳудудлари» – бу машина атрофидаги бўшлиқ бўлиб, у ҳайдовчи ўриндиғидан кўринмайди. Бундай ҳудудлар автомобилнинг орқасида, ёнида ва ҳатто олдида ҳам мавжуд. Баъзи ҳолларда ён тарафдан ҳаракатланаётган машинани орқа кўриниш ойнасидан ҳам, ён ойналардан ҳам кўришнинг имкони бўлмайди.\nХўш, бундай «кўр ҳудудлар» сабабли рўй бериши мумкин бўлган автофалокатлардан қандай сақланиш мумкин?\n«Кўр ҳудудлар»ни аниқлаш\nАвтомобилингизнинг «кўр ҳудудлари»ни топиш мушкул иш эмас.\nАвтомобилга ўтиринг. Бирор кишидан оҳиста қадамлар билан автомобиль атрофида айланишни илтимос қилинг. Қайсидир ҳудудларда сиз уни кўздан йўқотасиз. Шу тариқа тирбандликда, сизнинг қаторингиз тўхтаб, ён қаторлар ҳаракатланаётган пайтда ҳам автомобилингизнинг «кўр ҳудудлари»ни аниқлаб олишингиз мумкин. Орқа кўриниш ойнасига қаранг ва қайсидир автомобилни кўздан йўқотганингизни сезасиз.\n«Кўр ҳудудлар»дан қандай қутилиш мумкин?\nОрқа кўриниш ойнасида кўринган тасвиргагина ишониб ҳаракатланиб бўлмаслигини ҳаммамиз биламиз. Шу сабабли баъзи ҳайдовчилар оддий кўзгуларни шарсимон шаклдагисига ўзгартирадилар, бу эса кўриш масофасини кенгайтириб «кўр ҳудудлар»ни торайтиради. Аммо бундай кўзгу объектгача бўлган ҳақиқий масофани бузиши мумкин.\nОрқага ҳаракатланишда парктроник «кўр ҳудудлар» муаммосидан қисман халос қилиши мумкин. Аммо у ҳам кичик объектни, масалан, арматурани илғамай қолиш эҳтимоли бор.\nИнструкторларнинг фикрига кўра, орқага ҳаракатланишда бундай ҳудудлардан халос бўлишнинг энг самарали усули автомобилга орқа кўриниш камерасини ўрнатиш. Лекин орқа камера ён тарафлардаги «ўлик ҳудулар»да иложсиз.\nЙўл-транспорт ҳодисаларининг асосий сабабчиси\nУшбу «кўр ҳудудлар» аксарият йўл-транспорт ҳодисаларининг сабабчисидир. Тажрибали ҳайдовчилар бундай ҳудудларнинг мавжудлигини яхши билган ҳолда эҳтиёткор бўлсалар, ёш, тажрибасиз ҳайдовчиларда тўсатдан «кўр ҳудуд»дан чиқиб келган автомобилни кўриб, саросимага тушиб ундан қочиш мақсадида қарама-қарши йўналишга чиқиб кетиш ҳолатлари кўп учраб туради.\n«Кўр ҳудудлар»дан бутунлай қутилиш имконсиз, лекин…\n«Кўр ҳудудлар»дан бутунлай қутилиш ҳозирча имконсиз, лекин сиз автомобилдаги кўзгуларни тўғри созлаган ҳолда хавфини камайтира оласиз.\nАвтомобиль кўзгуларини уфқ чизиғи марказига кўра созланг (худди расмдагидек). Бунда ён томон кўзгуларида автомобилнинг ён томонини ва йўл бир хил ўлчамда акс этсин.\nҚувиб ўтиш ёки йўналишни ўзгартиришдан олдин орқа кўриниш кўзгусига қараш билан бирга бошингизни елкангиз даражасида буриб, «ўлик ҳудуд» бўшлигини текширишни унутманг.\nДемак, «кўр ҳудудлар»ни бартараф этувчи оламшумул ғояларнинг амалдаги ижросини кутиб қоламиз.


Бошпанасиз тай эзгу амали туфайли иш ва турар жойга эга бўлди\n18:48 / 30.08.2016 4874\nҲақиқий виждонли кишилар ҳаттоки оғир дамларда ҳам ҳаётий тамойилларига содиқ қолишади. Таиландда яшовчи 44 ёшли Варалоп исмли бошпанасиз киши айнан шундайлар сирасига киради. У метро бекатида дизайнерлик ҳамёнини кўриб қолади ва уни эгасига қайтаришга шошилади.\nШуниси диққатга сазоворки, ҳамёнда 20 000 бат (580 доллар) ва кредит карталари бўлган, бошпанасиз кишининг эса егуликка аранг етадиган майда пули бўлган, холос.\nВаралоп пуллардан ўз эҳтиёжларини қондириш йўлида фойдаланмади, аксинча, у топилмани полицияга етказди. Полициядан ҳамёнини олган 30 ёшли Ниити Понгкрайнгёс бошпанасиз кишининг нақадар виждонли эканлигидан ҳайратга тушди. “Агар мен унинг ҳолатига тушиб қолганимда эди, ҳамённи қайтаришим амри маҳол бўларди”, - дея тан олди у.\nНиити Варалопга миннатдорчилик рамзи сифатида пул таклиф қилмоқчи эди, аммо “бунинг ўзи етарли бўлмайди”, деган қарорга келди. Шу боис у бошпанасиз кишига ўз фабрикасида иш берди, бундан ташқари фабрика ходимлари яшайдиган уйдан у учун хонадон ажратди. Ҳозирда ўша бошпанасиз киши ойига 11 000 бат (317 доллар) маош олади, энди у ерости йўлида тунамайди.\n“Ҳаётимни яхши томонга ўзгартириш учун имкон беришгани учун ғоят миннатдорман, - дейди Варалоп. – Энди менинг тоза кроватим бор, мен ҳақиқатдан бахтлиман”.\nТаиландда сиёсий ҳаракатларга тақиқ бекор қилинди\nТаиландлик тадбиркор Fortune журналини 150 млн долларга сотиб олди


"Одамнинг яхшиси" китоби, Тўлқин Ҳайит\nДам олиш пайтларида яхши ҳикоя ўқиб, хордиқ чикаришнинг гашти бор. Гоҳо ўзингиз учун кўнгил одамини қидириб қоласиз, ана шундай лаҳзаларда ҳам адабиётдан руҳ олиб яшашга бўлган кизиқишингизнинг ошиши тайин «Ишқибоз» - митти ҳикоя, лекин унинг қаҳрамонида интилиш, ҳаётга қизиқиш бор, айнан ана шу ҳолат уни мақсадига етказади. «Анатолнинг отасига раҳмат!» ҳикоясини ўқинг. Шунақа одамлар ҳам борми, дейсиз. Бор бунақа одамлар. Ҳикоя билан танишган бир яхши инсон: «- Анатольнинг отасига ҳам, муаллифга ҳам раҳмат!» деган экан. Умуман, Тўлқин Ҳайит ҳикояларидаги бадиий тасвирлар, қаҳрамонларнинг ички кечинмалари, яшашдан мақсад, дунё ва инсон мавзулари сизни фикрлашга, мулоҳаза юритишга чорлаши билан қадрли. Бу ҳикоялардан чанқоғингизни қондиринг, зеро, китоб ўқиганлар яхширок фикрлайдилар. Яна нима деймиз, миттигина китобча доимий ҳамроҳингиз бўлсин, дея яхши ният қилиб қоламиз.\nЭСКИ ДЎППИ.......................................................... 3\nАСАЛАРИ ҲУКМИ..................................................... 6\nАНАТОЛЬНИНГ ОТАСИГА РАҲМАТ!........................... 10\nХИЖОЛАТ ЭШИГИ.................................................. 20\nОДАМНИНГ ЯХШИСИ.............................................. 22


23 январ 2022, Тошкент вақти: 19:21\n"Ўзсаноатқурилишбанк" Қашқадарё вилоятида йилига 3 миллион дона тухум, 2 миллион дона курка жўжаси етиштиришга қаратилган 29 ярим миллиард сўмлик лойҳани молиялаштиришини маълум қилди.\nБанк матбуот хизмати тарқатган хабарда айтилишича, вилоятдаги "Мароканд парранда" масъулияти чекланган жамиятига тухум ва жўжа етишириши учун Франция, Германия, Бельгиядан ускуналар келтирилади, корхонада 120 янги иш ўрни очилади.\nРасмий хабарда айтилишича, етиштирилган курка жўжалари Қамаши туманидаги 10 мингдан ортиқ хонадонга даромадини ошириш мақсадида 50 донадан тақсимланади.\nПрезидент Шавкат Мирзиёев январь ойида Қорақалпоғистонга сафари чоғидаги чиқишида кичик тадбиркорликни ривожлантириш бўйича тавсиялар берган, хусусан, кам таъминланган оилаларда товуқ боқишни йўлга қўйиш зарурлигини айтган эди. Шундан буён Ўзбекистон расмий матбуотида у ёки бу вилоятда паррандачилик, тухум ва жўжа етиштириш бўйича лойиҳалар ишлаб чиқилаётгани бот-бот хабар қилинмоқда.


Бугун ҳар бир соҳага замонавий ахборот технологиялари жадал кириб келмоқда. Минг таассуфки, бу ютуқлардан ҳамма ҳам тўғри, унумли фойдаланаётгани йўқ. Илғор технологияларнинг айрим салбий унсурлари инсон руҳиятини толиқтираётгани бор гап. Бир қўли ишда, бир қўли мобиль телефонда бўлган баъзи юртдошларимиз, айниқса, ёшлар кўп ҳолларда вақтларини беҳуда сарфлаётганликлари ачинарлидир. Айрим сайтлар беҳаёлик, тажовузкорликни тарғиб қилаётгани, болаларимизни чалғитишга уринаётгани кишини ўйга толдиради, огоҳликка чорлайди. Жумладан, сўнгги пайтларда фарзандларимиз онгига салбий таъсир қилувчи ўйинлар пайдо бўлганлиги ҳар қандай кишини хавотирга солиши, шубҳасиз.\nМана, бугунги замонавий дунё болаларимизни нима билан “тақдирлаяпти”. Биз фарзандларимизни виртуал оламнинг ана шундай тажовузларидан асрашимиз керак. Толиққан руҳиятни ижобий томонга ўзгартириш учун эса, чин маънода, китоб мутолааси энг зарур омиллардан бири ҳисобланади. Чунки ҳар қандай замонавий ахборот технологияси ютуқлари китоб ўрнини босолмайди.\nМутахассисларнинг таъкидлашича, мутолаа жараёнида инсоннинг бош мияси фаол ишлай бошлар экан. Табиийки, ўқиш давомида китобда тасвирланаётган воқеа-ҳодисалар, асар қаҳрамонларини хаёлан тасаввур қила бошлаймиз. Демак, биз китоб ўқиш орқали нафақат қувонч ва завқ, маънавий озуқа оламиз, балки миямизни машқ қилдириб, унинг фаолият даражасини ривожлантирамиз ҳам. Бадиий асарга бағишланган баҳс-мунозаралар эса ўқувчи фикр доирасининг янада кенгайиши, ақлининг чархланишида муҳим аҳамият касб этади. Муассасамизда тез-тез маданий-маърифий тадбирлар, жумладан, олимлар, педагоглар ва сиёсатшунослар иштирокидаги илмий конференциялар, семинар-тренингларни уюштираётганимиз ҳам ана шу эзгу мақсадларга қаратилган. “Ўсмир ва қонун”, “Ахборот кунлари”, “Ёзувчилар — болаларга” сингари тадбирларда эса янги китоблар муҳокама қилиниб, адабиётлар кўргазмаси ташкил этилмоқда. Бундай учрашувларга асар муаллифларининг таклиф этилиши ўқувчиларда китобхонликка бўлган қизиқиш янада ортишига сабаб бўлмоқда.\nКитоб бизга инсониятни, дунё халқларининг қадриятларини, маданияти, урф-одатларини, яшаш тарзини ўргатади. Қолаверса, ҳар бир миллатга хос анъаналарни бошқа халқларга таништиришда ҳам муҳим восита ҳисобланади. Масалан, Абдулла Қодирийнинг “Ўткан кунлар” романида ўзбек халқининг урф-одатлари, анъаналари, миллий қадриятлари ёрқин бўёқларда ифода этилган.\nКитобхонликнинг яна бир фойдали хусусияти шунда эканки, кунига 30 — 35 дақиқа мутолаа қилган киши альцгеймер (хотиранинг сусайиши) касаллигига чалинмас экан. Бинобарин, китоб мутолааси ўқувчини шахс сифатида камол топтириш, педагогик фаолиятни мунтазам такомиллаштириб бориш, қобилиятни ривожлантириш вазифасини ҳам бажаради.\nШундай экан, юртимиз келажаги бўлмиш фарзандларимиз қўлига имкон қадар кўпроқ китоб тутқазайлик.\nМазкур рукндаги бошқа мақолалар: « Япония киноси кунлари бошланди\tУлуғлари улуғланган юрт »


06 июл 2022, Тошкент вақти: 20:58\n“Таниш қўшиқлар” рукнига 44 йилдан бери тилдан тушмаëтган “Ўртар”қўшиғини мавзу қилдик. Ўзбекистон халқ артисти¸ марҳум Муроджон Аҳмедов тарафидан айтилган “Ўртар” қўшиғи 1969 йили суратга олинган “Ўткан кунлар" фильмида янграганидан кейин машхур бўлиб кетди.\n1988 йили 70 ëшда вафот этган Ўзбекистон Халқ артисти Муроджон Аҳмедовнинг ҳозир Тошкентда яшаëтган 66 яшар ўғли Фарҳоджон аканинг Озодликка айтишича, “Ўтган кунлар” фильмини суратга олган Йўлдош Аъзамов ва бастакор Манас Левиев “Ўртар” қўшиғини фильм кульминациясига қўйишга қарор қилишган:\n- Бу пайтда отам Қўқон театрида ишлаб донғи чиққан актёр ва ашулачи эди. Кино чиқмасидан олдин Бобораҳим Машрабнинг "Ўртар" радифли ғазалига куй басталаб айтиб юрган эди. Бу қўшиқ киночи Йўлдош Аъзамов назарига тушди. Пировардида отамизнинг бу кинодаги кичик роли ва ижро қилган қўшиғи фавқуллодда машҳур бўлди¸- дейди суҳбатдош.\nЎлмас Алихўжаев ва Гулчеҳра Жамилова роль ўйнаган “Ўткан кунлар” фильмида Кумуш ҳажрида фиғон чекаётган Отабек чолғучидан “Ҳайдалиш куйи”, “Ажралиш” куйини чалишни илтимос қилади ва “Ўртар” янграйди.\nЎзбекистон мумтоз қўшиқлари тарихи ҳақидаги илмий иш муаллифи¸ ҳофиз ва профессор Ҳожиакбар Ҳамидов назарида бу қўшиқ ҳудди узукка кўз қўйгандек кинога ярашиб турибди:\n- Ўзбекларда яна бир гап бор. Йиғлаб кўришди деган. Худо раҳмат қилсин Муроджон Аҳмедов ижро қилган бу қўшиқ саси кинога жуда уйғун. Драматик баритон деб таснифланадиган Мурод аканинг овози Отабек ва Кумуш фожеасини талқин қилишга қодир бўлди. “Ўткан кунлар” киносидаги бош қахрамон ҳаëтини остин-устун қилган айрилиқ кунларини акс эттириш учун Бобораҳим Машрабнинг ғазали ва Муроджон Аҳмедовнинг ижроси зарур эди¸- деб таъкидлаган суҳбатдош бу қўшиқдан бир парча куйлаб берди.\nАгар ошиқлиғим айтсам….\nБу ишқ сиррин баён этсам, тақи ул хонумон ўртар.\nКишига ишқ ўтидин зарраи етса, бўлур гирён,\n“Ўртар”ни айтган халқ артисти\nМуроджон Аҳмедов 1918 йилда Қўқон яқинидаги Афғон қишлоғида дунëга келган.\nЎзбекистон Халқ артисти Ҳамроқул қори ва Раҳмон ҳофизлардан ашула йўлларини ва саҳна сирларини ўрганган. Қўқондаги Ёш томошабинлар театри ва Фарғона театрларида ишлаган. Драма, мусиқали драма ва комедияларда ранг-баранг образлар яратган.\nЎзбекистон халқ артисти Муроджон Аҳмедов театр саҳнасида “Тоҳир ва Зуҳра”, “Нурхон”, “Бой ила хизматчи”, “Қароқчилар” каби жами 70 дан ортиқ хилма хил қаҳрамонлар қиёфасини гавдалантирган.\nШунингдек, Аҳмедов мақом устаси, баланд авжларни ҳам бемалол айта оладиган кучли, ширали овозга эгаси сифатида қадрланган.\n“Бу оқшом”, “Ўртар”, “Тоза лутф”, “Баёт-3”, “Насри Уззол”, “Бухоро ироғи”¸ “Жонимда дармон қолмади” каби мақом йўллари, ашула ва катта ашулалар Аҳмедов репертуаридан ўрин олган.\nЎзбекистон халқ артисти Муроджон Аҳмедов 1988 йили Қўқонда оламдан ўтди. Ўзбекистон Маданият ва Спорт вазирлиги олтин фондида ҳофиз ижро қилган 32 қўшиқ сақлаб келинади.


Ahlisunnat.uz | Ислом олимлари\nБош саҳифа / Ислом олимлари\nСилсила-и олийя-и Нақшибандийя\nАҳли суннатнинг икки эътиқод имомидан бири. Исми Али бин Исмоилдир. Куняси Абул Ҳасандир. 260 ёки 266 (м.879) йили Басрада туғилди. 324 ёки 330 (м.941) йили Бағдодда вафот этди. Басра дарвозаси билан Карҳ орасидаги қабристонга дафн этилди. Насаби Асҳоби киромдан буюк бир саҳобага бориб тақалади. Шажараси қуйидагича: Али бин Исмоил бин Исҳоқ бин Салим бин Исмоил бин Абдуллоҳ бин Мусо бин Билол бин Аби Бурда бин Абу Мусал-Ашъорий.\nИмом Ашъорий ўгай отаси билан мутазила фирқасида бўлган Абу Али Жуббаининг талабаси бўлганидан бу бузуқ йўлда етишди. 40 ёшигача мутазила фирқасида бўлди. Бу фирқанинг машҳурларидан бўлди. 40 ёшидан кейин Рамазон ойида кўргани тушида Пайғамбар жанобимизнинг амри билан бу бузуқ йўлдан чиқиб, аҳли суннат эътиқодига кирди.\nАҳли суннатнинг икки эътиқод имомидан биринчисидир. Исми Муҳаммад бин Муҳаммад Мотуридий. Куняси Абу Мансурдир. Туғилган жойи Самарқаднинг Мотурид ноҳиясидир. Ҳижрий 333 (м.944) йили Самарқандда вафот этди.\nИмом Мотуридий имом Аъзам Абу Ҳанифанинг нақлан билдирган ва ёзган аҳли суннат эътиқодини, калом билимларини ундан нақл этганлар воситаси билан китобларга туширди, исбот ва изоҳ қилди. Калом илмида, ақоидда мужтаҳид бўлган имом Мотуридий калом ва фиқҳ илмини Абу Наср Ияддан ўрганди.\nИмом Аҳмад бин Ханбал\nЖаннат билан суюнчиланган аҳли суннат вал жамоатнинг тўрт буюк мазҳабидан бири бўлган Ханбалий мазҳабининг раисидир.\n164 (м.781) йили Бағдодда туғилди. 241 (м.855) йили Бағдодда вафот этди. Асли Басраликдир. Отасининг исми Муҳаммад бин Ханбалдир.\nОтаси у жуда кичиклигида вафот этган. Унинг тарбияси билан онаси шуғулланган. Кичиклигидан илм ўрганишни бошлаган. Бу вақтда Бағдод аҳамиятли илм маркази эди. Бу ерда ҳадис олимлари, қироат олимлари, тасаввуфда етишган буюк зотлар ва бошқа илмларда мутахассис бўлган қийматли олимлар бор эди. Аввал Қуръони каримни ёд олди. Ундан кейин луғат, ҳадис, фиқҳ, Саҳоба ва Тобеин ривоятларини ўрганди.\nТенгдошлари орасида жиддийлиги, тақвоси, сабр-матонати ва бардошлилиги билан машҳур эди. Бу ҳоли ҳали 15-16 ёшларида олимларнинг диққатини тортди. Ҳусайм бин Жамил шу вақтларда у ҳақида шундай деганди: “Бу йигит яшаса, замонидагиларнинг илмда раҳбари бўлади.”\nЖаннат билан суюнчиланган Аҳли суннат вал жамоатнинг тўрт буюк мазҳабидан бири бўлган Шофеъий мазҳабининг раисидир.\nИсми Муҳаммад бин Идрисдир. Бобосининг бобоси Шофеъий Қурайш қабиласидан ва Асҳоби киромдан бўлгани учун Шофеъий исми билан машҳур бўлган. Шофеъийнинг бобосининг бобоси ҳам Ҳошим бин Абду Манафдир.\n150 (м.767) йили Ғаззада туғилди. 204 (м.820) йили Мисрда вафот этди. Қабри Куфаро қабристонида катта мақбара ичида.\nҲали бешикдалигида отаси вафот этди. Онаси уни икки ёшида асл ватани бўлган Маккага олиб келди. Шу ерда улғайди. Етти ёшига етганида Қуръони каримни ёд олди. Ундан кейин илм ўрганишни бошлади.\nЖаннат билан суюнчиланган Аҳли суннат вал жамоатнинг тўрт буюк мазҳабидан бири бўлган Моликий мазҳабининг раисидир.\nИсми Молик бин Анасдир. 90 (м. 709) йили Мадинада туғилди. 179 (м.795) йили Мадинада вафот этди. Бобоси Абу Амр Асҳоби киромдан бўлади.\nТобеъи тобеъиндан бўлган имом Молик илм ва ҳадис ривояти билан шуғулланган бир оила ҳамда муҳитда улғайди. Бобоси Молик, отаси Анас ва амакиси Суҳайл ҳадис ривоят қилардилар. Аввал Қуръони каримни ёд олди. Ўзининг истаги ва оиласининг ташвиқлари билан илм ўрганишни бошлади. Бу хусусда унга энг кўп онаси қизиқиш кўрсатди. Онасига илм ўрганишга бормоқчи эканлигини айтганида, унга энг гўзал либосларини кийдириб, салласини ўраб “Энди бор, ўқи, ёз” деган эди. Бундан ташқари, ўғлига замонин6инг машҳур олими Робиатур Райнинг ёнига боришини, ундан илм ва одоб ўрганишини айтди.\nАҳли суннатнинг раисидир. Фиқҳ билгиларини, аҳли суннат эътиқодини тўплади. Буларни юзларча талабасига ўргатиб, китобларга ўтказилишига сабаб бўлди. Мусулмонлар тарафида қоғоз тайёрлаш шу даврда бошланди.\nЧуқур илми, закоси, ақли, тақвоси, ҳилми, салоҳи ва сахийлиги юзларча китобларда билдирилган.талабалари жуда кўп бўлиб, буюк мужтаҳидлар, олимлар етиштирди. Аҳли суннатнинг 80 фоизи Ҳанафий мазҳабидадир.\nАсл исми Нўъмондир. 80 (м. 699) йили Куфада туғилиб, 150 (м.767)йили Бағдодда шаҳид этилди. Отасининг исми Собитдир. Эроннинг таниқли кишилари авлодидан бўлиб, форс ўғилларидандир. Бобоси Зута ислом динини қабул этган ва ҳазрати Алига икромда бўлган эди.


17:35 / 09.03.2017 | Muslima | 2077\nАссалому алайкум! Биламизки Исломда ит ҳаром қилинган ҳайвон ҳисобланади. Мани ўқиш даргоҳимда бир домла бўлиб, совуқ кунларда ит жунидан қилинган махси кийиб юради, чунки у оёқларни иссиқ тутар экан. Биз “ит ҳаромку” десак ҳам улар “бу жун химический аброботкаладан ўтган, шунинг учун хеч нарса қилмайди” дейдилар. Айтингчи ит жунидан қилинган махси кийиш мусулмон инсонга мумкунми?\nВа алайкум ассалом! Гўшти ейиладиганни ҳам, ейилмайдиганни ҳам овланаверади. Гўшти ейилмайдиганнинг териси, жуни ва патидан фойдаланилади.\nوَمَا طَهَرَ جِلْدُهُ بِالدِّبَاغِ طَهَرَ بِالذَّكَاةِ، وَكَذَا لَحْمُهُ وَإِنْ لَمْ يُؤْكَلْ، وَمَا لَا فَلَا وَشَعْرُ الْمَيْتَةِ وَسِنُّهَا وَعَصَبُهَا طَاهِرٌ وَكَذَا الْإِنْسَانُ\nТериси ошлаш билан пок бўладиган нарса уни (шаръий) сўйиш ила ҳам пок бўлади. Шунингдек, гўшти ҳам, гарчи ейилмаса ҳам. Бўлмайдигани бўлмайди. Ўлимтикнинг жуни, тиши ва пайи покдир. Шунингдек, инсон ҳам. Бу бобдаги «пок» сўзи «ифлос» – «нажас» сўзининг зиддидир. У ҳеч қачон ҳалол маъносини билдирмайди. Бир нарса пок бўлиши ва айни пайтда ҳаром бўлиши мумкин. Мисол учун, ҳаром ўлган қўйнинг териси ҳаром, аммо уни ошласа, пок бўлади. Унинг устида намоз ўқиса бўлаверади. Ўзи ҳаром бўлса ҳам, териси ошлаш ила пок бўладиган ҳайвоннинг ўзи ҳам пок бўлади. Ўша ҳайвоннинг гўшти ҳаромлиги учун ейилмаса ҳам, териси шилиб олингани учун пок бўлади. Яъни ўша гўшт бирор жойга тегса, уни нажас қилиб қўймайди. Ўша ерни ювиш ҳам лозим бўлмайди. «Бўлмайдигани бўлмайди», дейилгани териси ошлаш ила пок бўлмайдиган ҳайвонни шаръий йўл билан сўйилса ҳам, на ўзи ва на гўшти пок бўлмайди. Унинг ҳалол бўлмаслиги турган гап, аммо пок ҳам бўлмайди. Бунга ёрқин мисол чўчқадир. Бутун бошли борлиғи билан нажас бўлгани учун ҳам унинг ҳеч бир аъзоси ҳеч қайси амал билан пок бўлмайди. Бинобарин, чўчқанинг қаерига бўлса-да, теккан кийим ёки баданни камида уч марта ювиб поклаш зарур. Айни чоғда чўчқанинг ҳеч бир нарсасидан буюм сифатида ҳам фойдаланиб бўлмайди. Қуйидаги жумлада ҳаром ўлиб қолган ҳайвоннинг баъзи аъзоларининг ҳукми баён қилинади. Ўлимтикнинг жуни, тиши ва пайи покдир. Уламоларимиз мазкур уч нарсага ўлимтикнинг пати, туёғи, шохи каби нарсаларини ҳам қўшганлар.\nأَخْرَجَ الدَّارَقُطْنِيُّ عَنْ عَبْدِ الْجَبَّارِ بْنِ مُسْلِمٍ مِنْ حَدِيثِ ابْنِ عَبَّاسٍ قَالَ إِنَّمَا حَرَّمَ رَسُولُ اللهِ صَلَي الله عَلَيْهِ وَسَلَّم مِنَ الْمَيْتَةِ لَحْمَهَا، أَمَّا الْجِلْدُ وَالصُّوفُ وَالشَّعْرُ فَلَا بَأْسَ بِهِ\nДора Қутний Ибн Аббоснинг ҳадисидан Абдулжаббор ибн Муслим орқали ривоят қилади: «Расулуллоҳ соллаллоҳу алайҳи васаллам ўлимтикдан фақат унинг гўштини ҳаром қилганлар. Аммо териси, жуни, тукининг ҳечқиси йўқ». ("Кифоя" китобидан). Валлоҳу аълам!\nМаййит қандай ювилади?


Архивы ҳарбий хизматчи - tafsilar.info\n07 Iyul 09:20 by Редакция\nСамарқанд вилояти ҳудудида “Сазаган” полигонида Ўзбекистон ва Россия ҳарбий хизматчиларининг ҳафталик машғулотлари бошланди. Бу ҳақда Ўзбекистон Мудофаа вазирлиги матбуот хизмати хабар берди. Замонавий шароитда жанговар тайёргарликни ташкил этиш ва ўтказиш бўйича тажриба алмашинуви бўлиб ўтади. Шунингдек, БТР-82 бронетранспортёрлари ҳайдовчилари-механикалари ва ўқотарлари, разведкачилар, РПГ-7 танкга қарши граната отиш мосламаларининг граната отиш мосламалари ва АГС-17 «Олов» автомат\nПОЛИГОНРОССИЯСАМАРҚАНД ВИЛОЯТИҳарбий машқларҳарбий хизматчи\nҲиндистон: Хитой билан чегарага 50 минг аскар жойлаштирилди\n28 Iyun 11:18 by Редакция\nХитой билан чегарадаги мавқеини мустаҳкамлаш учун Ҳиндистон ўз позитсиясини мустаҳкамлаш учун қўшимча 50 минг аскар жойлаштирди. Мудофаа вазирлиги учта чегара ҳудудига қўшинлар ва ҳаво кучлари қисмларини жойлаштирди. Умуман олганда, ҳозирда 200 мингга яқин ҳинд ҳарбийлари Хитой билан чегарада тўпланган, бу газета манбаларига кўра ўтган йилга нисбатан 40% га кўпдир. Нашр манбалари, шунингдек, ХХР яқинда Шимолий\nАҚШ Украинага ҳарбий ёрдам беради\n22 Aprel 15:02 by Редакция\nАҚШ Украинага ёрдам беришини эълон қилди. АҚШ Конгресси Сенат қўмитаси қонун қабул қилди, унга кўра Украинага ҳарбий ёрдам учун йилига 300 миллион доллар ва украиналик ҳарбий кадрларни тайёрлаш учун йилига яна 4 миллион доллар ажратилади. Хабар қилинишича, АҚШ Сенатининг ташқи алоқалар қўмитаси чоршанба куни 2021 йилдаги Украина хавфсизлик шериклиги тўғрисидаги қонунни қўллаб-қувватлаган. Бу ҳақда қўмита\nУКРАИНАҚОНУН ЛОЙИҲАСИҳарбий ёрдамҳарбий хизматчи


Лондон биржасида илк марта ўзбек сўмида қимматли қоғозлар билан операция ўтказилди - Халқ сўзи\nЛондон биржасида илк марта ўзбек сўмида қимматли қоғозлар билан операция ўтказилди\n15:55 28 Май 2018 Иқтисодиёт\n18 май куни Лондон фонд биржасида «SamarkandBonds» номига эга ўзбек сўмида, Халқаро молия корпорациясининг (ХМК) облигациялари жойлаштирилди. Бу ҳақда Марказий банк ахборот хизмати хабар берди.\nМанбада қайд этилишича, умумий чиқарилган ҳажм - 80 млрд сўм, қоплаш муддати - 2 йил, купон ставкаси - йилига 9,5%.\nОблигацияларни сотиш борасида, Европанинг активларни бошқариш бўйича учта компанияси билан келишув имзоланди. Битимларни ташкиллаштиришни ING Capital Markets брокерлик компанияси ўз зиммасига олди. Ушбу облигациялар шартлари бўйича маълумотлар Bloomberg агентлиги терминалида жойлаштирилган.\nХабарда қайд қилинишича, олинган маблағлар Ўзбекистонда кичик бизнес лойиҳаларини молиялаштириш учун миллий валютада кредит линиясини очишга йўналтирилади.\n«Ушбу битим халқаро капитал бозорларида ўзбек сўмида қимматли қоғозлар билан ўзига хос биринчи амалиёт ҳисобланади. Халқаро бозорларда ўзбек сўмида кўрсатилган облигацияларнинг пайдо бўлиши мамлакат обрўсига ижобий таъсир кўрсатиб, институционал инвесторларнинг Ўзбекистонга бўлган қизиқишини оширади», - дейилади Марказий банк хабарида.